Se torsdagens program på uddannelsesdebatten - uddannelsesdebatten\nTORSDAG Bæredygtig udvikling i dagtilbud og grundskole\n29. september 2021 satte vi fokus på #læredygtighed i dagtilbud og grundskole. Genbesøg programmet - og tjek de centrale stemmer fra dagen. Du kan også gense keynotes og debatter ved at klikke ind i menuen under 'Gense'.\n9.00 - 12.00 Torsdag formiddag\nVelkomst og morgensang\nBorgmester Erik Flyvholm, Lemvig kommune, byder velkommen til årets Uddannelsesdebat.\nHerefter synger vi, akkompagneret af højskoleforstander Jesper Vinter, dagen igang med nye og gamle sange fra Højskolesangbogen\nIntroduktion af dagens 'reportere', der går på jagt efter 'Dagens bedste nyheder om bæredygtig (ud)dannelse':\nMads Tudvad, Den grønne studenterbevægelse og talsperson for Uddannelser for fremtiden\nThomas Ravn-Pedersen, CEO, Verdens bedste nyheder\nLotte Rod, Børne og undervisningsordfører, Radikale Venstre\n09.30 - 10.15\nKeynote Hvordan naturen bliver en ven? - bud på en natursensitiv pædagogisk praksis\nSuna Christnsen, antropolog, phd. og forfatter taler med udgangspunkt i sin bog Bæredygtig undervisning\nVi er vant til at se naturen som noget uden for os selv, og derfor kan den opleves som en trussel og noget, vi skal forsvare os imod. Dette oplæg ser på betydningen af, hvordan henholdsvis et ekskluderende og inkluderende natursyn får betydning for den relation børn opbygger til naturen.\nKeynotet giver eksempler på natursensitiv pædagogisk praksis, der fremmer et inkluderende syn på naturen og en oplevelse hos børn af, at naturen er en del af den samme verden som dem selv. Og dermed en ven.\nLæs mere om Sunas keynote her\nDebat: Bæredygtighed – hvad har det med skolen at gøre?\nSuna Christensen, antropolog, phd., Dorthe Junge, skoleleder, Den grønne friskole og Geeti Amiri, lærerstuderende, forfatter og debattør mødes i en debat om skolens ansvar for børnenes dannelse til et mere bæredygtigt samfund.\n11.15 - 12.00\nDebat: Stemmer fra praksis\nLars Søgaard Jensen, BUPL\nGordon Ørskov Madsen, formand DLF\nMille Borgen Mikkelsen, formand Danske skoleelever\nJens Ive, næstformand for KL’s Børne- og Undervisningsudvalg,\n12.00 -13.00 Frokostpause\nKøb mad i Streetfood-området på Festivalpladsen - hvis ikke du på forhånd har købt en forplejningsbillet. Du kan betale med Mobilepay.\nBesøg vores bog- og vidensmarked i frokostpausen, smut forbi bibliotket, der holder åbent - eller kig med i UNESCO-teltet og ultra:bits børnetelt på Festivalpladsen.\n13:00-13.20: Børne- og undervisningsministeren på scenen i Festsalen\nBørne- og undervisningsminister Pernille Rosenkranz-Theil taler om sine visoner for bæredygtig udvikling i dagtilbud og grundskole på den store scene i Festsalen\nAnja Bo stiller spørgsmål fra formiddagens debat til ministeren og inddrager salen - inden ministeren fortsætter til en af eftermiddagens workshops sammen med alle andre deltagere.\n13.30 - 14.30 Vælg din workshops\nWorkshop 1: DPU\nTitel Uddannelse for bæredygtig udvikling i grundskolen (UBU) – fra forskning til praksis og praksis til forskning\nNår vi skal udvikle ny viden og finde ud af, hvordan vi bedst arbejder med uddannelse for bæredygtig udvikling i grundskolen (UBU) - så må det ske i samspillet mellem praksis og forskning.\nI denne workshop inviterer vi praktikere og forskere til at se på konkrete udfordringer og løsninger, der alle udspringer af praksis. Sammen undersøger vi, hvordan vi kan blive klogere på og bedre til at håndtere disse aktuelle udfordringer med aktuelle løsninger. Og hvordan vi tør anvende forskningen kritisk.\nDanmarks institut for Pædagogik og Uddannelse er værter – og inviterer alle interesserede deltagere med ind i debatten.\nWorkshoppen faciliteres af:\nJonas Andreasen Lysgaard, Ph.d. Lektor AU, DPU\nNadia Rathje, Ph.D. studerende AU, DPU og tidligere leder Den Grønne Friskole\nMathilda Brückner, Ph.D. studerende, Center for Grundskoleforskning, SDU\nDaniel Kardyb, Ph.D. studerende AU/DPU\nTid og lokale\nKl. 13.00 - 14.30 i lokale Gymnastiksal 1\nDanmarks institut for Pædagogik og Uddannelse\nWorkshop 2: DCUM\nTitel Lyd, Lys og frisk luft – sådan skaber vi et bæredygtigt indeklima\nIndhold Er du en af dem, der har hørt at indeklima er vigtigt, men synes det er lidt kedelig og ligger langt fra din hverdag med pædagogiske og didaktiske overvejelser? Måske synes du at koblingen til elevernes trivsel og læring er svær at få øje på? Og ikke mindst svær at handle på!\nSå er denne workshop noget for dig. Indeklima er nemlig meget mere end ventilationsanlæg og efterklangstid. På DCUM’s workshop sætter vi indeklimaet i spil, så det bliver konkret og giver mening i en pædagogisk hverdag. Målet er at skabe det bedst mulige undervisningsmiljø, som både gavner elevernes læring og de voksnes arbejdsmiljø.\nWorkshoppen bygger på det bedste fra DCUMs varierede arbejde med indeklima, og vil gennem oplæg, dialog, gode eksempler & quiz med AHA-oplevelser give deltagerne indblik i det potentiale der ligger i at arbejde pædagogisk og bæredygtigt med indeklimaet, og udnytte de muligheder der ligger i de fysiske omgivelser.\nSom deltager på workshoppen får du:\nViden om indeklima i en pædagogisk kontekst\nGode praksiseksempler, hvor pædagogiske overvejelser smelter sammen med det gode indeklimavalg\nIdeer og redskaber til at arbejde videre med at udnytte omgivelsernes vitaminer til fordel for eleverne\nKl. 13.00 - 14.30 i lokale Studiegaarden lokale 11 og 12\nDansk center for undervisningsmiljø (DCUM)\nWorkshop 3: Hans Reitzels forlag\nTitel Håbets og handlingens pædagogik\nVil du være med til at diskutere didaktiske muligheder i arbejdet med Verdensmål og bæredygtighed? Vil du være med til at holde fast i håbet, men også sætte skub i handlinger mod en mere bæredygtig verden?\nMed afsæt i bogen Håbets og handlingens pædagogik byder bogens to redaktører Andy Højholdt og Thomas Ravn-Pedersen velkommen til en workshop, hvor målet er at sætte handling bag Verdensmål og bæredygtighed i uddannelse og undervisning.\nDu vil på workshoppen kunne høre korte oplæg fra nogle af bogens bidragsydere, skoleleder Tine Sax, Gjern Skole i Silkeborg kommune og Janni Krath, tidligere lærer på Gram Skole i Haderslev kommune, vil dele af deres erfaringer med at sætte handling bag de fine ord.\nSå har du lyst til at få idéer med hjem, som du kan bruge til dit fortsatte arbejde med at sætte klima og bæredygtighed på dagsordenen i uddannelse og undervisning - så kom glad og bliv inspireret!\nKl. 13.00 - 14.30 lokale Flexika\nHans Reitzels forlag og redaktørerne Andy Højholdt og Thomas Ravn-Pedersen\nWorkshop 4: Concito - Klimaambassaden\nTitel Klima og bæredygtighed i undervisningen\nHvordan kan man som lærer arbejde med at skabe motivation og handlekompetence i praksis ud fra en tværfaglig klima- og bæredygtighedsdagsorden?\nI workshoppen, der er tilrettelagt af Klimaambassaden, taget vi udgangspunkt i viden fra tænketanken CONCITO og ser på, hvordan vi kan overføre den til en skolekontekst.\nVi sætter fokus på konkrete værktøjer, der kan bruges direkte i undervisningen samt vidensdeling.\nKom og deltag og få viden og ideer med hjem til din undervisningspraksis.\nLæs mere om Klimaamabasaden her\nKl. 14-30 - 15.00 i lokale: Folketeltet\nCONCITO Klimaambassaden, Stefan Bruse thor Straten, Projektleder\nWorkshop 5: DLF\nTitel Bæredygtighed i folkeskolen – mere grønt skema?\nDanmarks Lærerforening er værter for denne workshop, hvor I inviteres ind til en fælles drøftelse om folkeskolens og lærerens rolle og fremtidig undervisning i bæredygtighed i folkeskolen.\nHvad er bæredygtighed i folkeskolens undervisning? Og hvordan ser undervisning om bæredygtighed ud? Og hvilke lærere og hvilke fag skal involveres?\nHvad betyder bæredygtighed for lærerne? Og har lærerne et særligt ansvar for at undervise i bæredygtighed – også hvis det ikke er en del af alle læseplaner og folkeskolens formål? Er der behov for et nyt grønt dannelsesideal? For flere bæredygtige tværfaglige temaer? For styrket opmærksomhed på bæredygtighed gennem fagene? Og hvad kræver det?\nPå workshoppen vil der være oplæg fra Danmarks Lærerforening, som præsenterer hovedpointer fra undersøgelsen ’Bæredygtighed i grundskolen’ (Epinion). Derefter debat med publikum og indlæg fra:\nJesper Garsdal, Ph.d., Docent i Forskningscenter for innovation og entreprenørska, VIA University College\nSuna Christensen, antropolog, phd og forfatter til bogen Bæredygtig undervisning\nXX, forperson Lærerstuderendes Landskreds\nKatrine Qvist Kjærgaard, naturfagsredaktør, Gyldendal\nKom og deltag!\nKl. 13.00 - 14.30 i lokale Sløjd\nWorkshop 6: BUPL\nTitel Fritidspædagogikkens bæredygtige fællesskaber\nBæredygtighed er et demokratisk anliggende, og i det pædagogiske arbejde med bæredygtighed skal børn og unge betragtes som deltagere og medskabere.\nDet fritidspædagogiske arbejde giver mulighed for at anlægge et helhedsperspektiv på børn og unge og give dem mulighed for at udvikle sig sammen med andre. I bæredygtige fællesskaber, der kan tåle vægten – og modstå presset.\nDenne workshop stiller skarpt på, hvordan vi med fritidspædagogikken kan bidrage til at sikre at børn og unge udvikler bæredygtige fællesskaber. Fritidsområdet er presset, men rummer store potentialer. Forskere, pædagoger og centrale aktører vil give deres bud på, hvad der skal til, for at vi lykkes med det.\nPå baggrund af deres input drøfter deltagerne muligheder, og workshoppen munder ud i bud på, hvordan vi fra næste uge, kan arbejde endnu mere bæredygtigt med børn og unges fællesskaber.\nI workshoppen vil der være indlæg fra:\nLars Søgaard, medlem af Forretningsudvalget i BUPL\nLea Ringskou, Lektor på VIA\nDavid Thore Graversen, Lektor og ph. D. på VIA\nSascha Jakobsen, pædagog\nAnne Mette Kruuse, pædagog\nModerator er Trine Ankerstjerne, skole- og fritidskonsulent i BUPL\nKl. 13.00 - 14.30 i lokale Nørre Nissum Skole\nWorkshop 7: Efterskoleforeningen\nTitel Skab en fælles forandring med verdensmålene i hænderne\nHvordan kan verdensmål kan blive en fælles løftestang til praksisfaglig undervisning, samarbejde med lokalsamfund og virksomheder samt bidrage til karrierelæring og handlekraft?\nI denne workshop vil vi tage afsæt i to projekter i Efterskoleforeningen; Fælles Forandring, som er Efterskolernes Verdensmålsfestival og E2E med verdensmålene i hænderne, som er Efterskolernes Verdensmålsbrobygning. I begge projekter arbejder eleverne med verdensmål, omsætter ideer til handlinger enten via festivalen eller gennem projektaflevering.\nVi giver eksempler på konkrete måder at arbejde med verdensmål og dilemmaer i undervisningen og hverdagen. Du kan få metoder, idéer og værktøjer til hvordan elever udvikler handlekraft i mødet med praksisnære verdensmålsudfordringer hvor nøgleordene er motivation, engagement og elevinddragelse.\nBliv klogere på skoler som ideelle læringsmiljøer for en mere bæredygtig fremtid, samt hvordan lokalområdet og samarbejdspartnere kan bidrage til at kvalificere arbejdet med verdensmål.\nSe evt. mere på www.faellesforandring.dk eller www.ibo-modellen.dk\nKl. 13.00 - 14.30 i lokale: Den Gule lokale G10 og G11\nWorkshop 8: VIA - Program for outdoorpædagogik\nTitel Udeskole - muligheder og udfordringer i praksis\nUdeskole er en arbejdsmåde og undervisningsform, hvor man flytter dele af skolehverdagen ud i nærmiljøet.\nUdeskole indebærer regelmæssig aktivitet udenfor klasselokalet og giver eleverne anledning til at tage alle sanserne i brug, så de får personlige og konkrete erfaringer i mødet med virkeligheden.\nI denne workshop møder du Karen Barfod, der er ekspert i udeskole og hendes studerende. Du kommer til at arbejde 'hands-on' med udeskole og bliver klogere på, hvordan du selv kan flytte elever og undervisning mere udenfor.\nHusk tøj efter vejret og solidt fodtøj\nKl. 13.00 - 14.30 i lokale v/ GEOS\nKaren Barfod, docent og udeskoleekspert, VIA Læreruddannelsen Nørre Nissum\nWorkshop 9: VIAs Verdensmålsambassadører\nTitel Fadøl & Fremtid – en worlkshop om unge og fremtiden... med smagsprøver\nPå workshoppen skal vi have hul på verdensmålene!\nMen først vil du blive præsenteret for alt det gode ved øl og en prøvesmagning. Du vil deltage i en virkelighedsquiz, hvor vi quizzer om, hvem der ved mest om alt det positive , som vi er lykkedes med i forhold til verdensmålene.\nBagefter sender vi debatstafetten rundt - og du komme til at debattere verdensmål i børnehøjde.\nAlt dette sker i selskab med VIA Verdensmålsambassadører. En gruppe studerende og dimittender, som på kryds og tværs af VIAs uddannelser samarbejder om at gøre en forskel gennem verdensmålene.\nKl. 13.00 - 14.30 i UNESCO-teltet\n14.45 - 15.30 Eftermiddagens keynote\nKeynote: Bæredygtighedens pædagogik\nJonas Andreasen Lysgaard, phd og lektor ved DPU, AU\nBæredygtighed og bæredygtig udvikling handler om andet og mere end klima og miljø. Bæredygtig udvikling knytter sig helt fundamentalt til vores hverdagsliv, til politiske beslutningsprocesser – og til måden, vi driver skole på.\nJonas stiller spørgsmålene: Hvordan tænker og praktiserer vi skole, pædagogik og (ud)dannelse, når den tunge arv efter sociale, miljømæssige og økonomisk kriser skal løftes? Og hvordan undgår vi, at skolen ikke blot spændes efter bæredygtigheden vogn – men at pædagogik og uddannelse fortsat udgør en ramme for børns udvikling af kritiske kompetencer og dannelse på vej ind i en usikker fremtid?\nLæs mere om Jonas' keynote her\nHent en kop kaffe på vej til din videns- og samtalesalon\n15.45 - 16.30 Vælg din videns- eller samtalesalon\nSalon 1: FNs verdensmål - hvordan skal de fylde på skoleskemaet?\nTitel FN's verdensmål - hvordan skal de fylde på skoleskemaet?\nIndhold og deltagere\nSkal FN's Verdensmål for bæredygtig udvikling på skoleskemaet som separat fag, indgå i valgfrie temauger - eller skal vi ophøje dem til det centrale grundlag for al skolens arbejde? Vi tager diskussionen.\nAlexander von Öettingen, Rektor UC Syd\nAndy Højholdt, Lektor, Læreruddannelsen KP\nLotte Rod, Børne - og undervisningordfører, (RV)\nTid og lokale Kl. 15.45 - 16.30 i lokale: Folketeltet\nDavid Erichsen, moderator og direktør i Erichsen\nSalon 2: Social bæredygtighed i praksis?\nTitel Social bæredygtighed i praksis\nEfterskolelivet handler om faglige udfordringer – og om at dykke ned i en særlig interesse: fodbold, klima, mad, heste, dans, musik.\nMen efterskolelivet handler især om at udfordre sig selv i sociale fællesskaber, der måske er helt forskellig fra de fællesskaber, den unge allerede kender. Danske efterskoler tager et stort ansvar, når det handler om at danne de unge og vise dem, hvordan de kan agere socialt bæredygtigt i store, komplekse og anderledes fællesskabet. Efterskolerne har også erfaringer med at tackle de udfordringer, der kan følger med: angstproblematikker, livskriser, integrations- og inklusionsudfordringer eller stress etc.\nMen hvad er det særligt efterskolernes fællesskaber kan? Hvad er det for pædagogiske greb, efterskolerne tager i brug, når målet er inklusion og træning i sociale kompetencer?\nHvilke særlige kompetencer skal efterskolens professionelle besidde for at løse opgaven? Og hvad kan det øvrige uddannelsessystem lære af efterskolerne, når målet er at danne de unge socialt bæredygtigt?\nDet spørger vi paneldeltagerne om\nBirte Ebbensgaard, forstander Kongensgaard Efterskole\nUlrik Goos Iversen, forstander Baunehøj Efterskole, bestyrelsesmedlem i Efterskoleforeningen og formand for bæredygtighedsudvalget\nJannie Moon Lindskov, direktør, Dansk Center for Undervisningsmiljø (DCUM)\nElsebeth Jensen, dekan, Læreruddannelsen, VIA\nTid og lokale Kl. 15.45 - 16.30 i lokale: Flexica\nTobias Høygaard Lindeberg, forskningschef DEA\nSalon 3: Sådan skal dét gøres! - veje til en bæredygtig skole\nTitel Sådan skal dét gøres! - veje til en bæredygtig skole\nI denne videnscafe møder du tre skoler, der fortæller om erfaringer med at være verdensmålscertificeret 2030 Skole.\nCafeen indledes med et kort speak og en rammesætning af videns-cafeen ved Nikolaj Elf, leder af Center for Grundskoleforskning ved SDU.\nHerefter 'pitcher' og præsenterer de enkelte skoler kort deres særlige vinkel på arbejdet som 2030 Skole - og inviterer dig til at besøge deres bord i cafeen. Her har du mulighed for at høre om deres særlige erfaringer og stille spørgsmål til lærerne fra de tre skoler.\nDet er organisationen CHORA 2030, der står bag 2030 Skolerne. CHORA 2030 har fokus på at omsætte ord til handling for at fremme verdensmålene. Det gøres gennem pilotprojekter, processer og partnerskaber, så alle inddrages og tager del i omstillingen.\nLæs mere om 2030 SKOLER her\nTid og lokale Kl. 15.45 - 16.30 i lokale Sparta\nNikolaj Elf, leder af Center for Grundskoleforskning ved SDU.\nSalon 4: Er udeskole svaret på klimakrisen?\nTitel Er udeskole svaret på klimakrisen?\nPræmissen for udeskole er at flytte skolen ud. Men er der overhovedet en sammenhæng mellem at møde matematikken i gummistøvler, læse digte med sand mellem tæerne - og så større forståelse for bæredygtighed? Eller er det en romantisk forestilling?\nDenne samtalesalon undersøger, hvordan undervisning kan understøtte bæredygtig udvikling. Vi inviterer forskellige faglige eksperter, der skal gøre os klogere på, om og hvilke potentialer, der er i at undervise børnene udenfor, når målet er at opdragede til bæredygtig udvikling.\nKaren Barfod, Phd, Lektor og Forskningsleder i Program for outdoorpædagogik, VIA\nSuna Christensen, antropolog og forfatter\nTid og lokale Kl. 15.45 - 16.30 i lokale: Sløjd\nAndreas Rasch-Christensen, forskningschef VIA\nSalon 5: Bæredygtighed - hvad har det med os at gøre?\nTitel Bæredygtighed - hvad har det med os at gøre?\nHvordan inddrager vi børnene, så al snakken om bæredygtighed ikke ender i klimaangst og mismod - men derimod i handlekraft og børnenes oplevelse af at gøre en virkelig forskel?\nDet spørger vi om i denne samtalesalon, hvor vi både har inviteret kommercielle spillere, de fagprofessionelle - og børnene med.\nElever fra Klinkby skole og Christinelyst skole, Lemvig kommune\nTrine Ankerstjerne, skole- og fritidskonsulent , BUPL\nCamilla Balslev Nielsen, DR, sekretariatsleder for ultra:bit\nTid og lokale Kl. 15.45 - 16.30 i lokale: Festsalen\nSalon 6: Bæredygtig dannelse - er det virkelig børnehavens ansvar?\nTitel Bæredygtig dannelse - er det virkelig børnehavens ansvar?\nDe små skal være motorisk dygtige, blive skarpe til det danske sprog og lære at være en god ven. Der er rigtig mange krav og forventninger til danske dagtilbud og de pædagoger, der arbejder her.\nMen er det også pædagogernes ansvar at lære danske viggestue- og børnehavebørn om bæredygtig udvikling? Eller er det skudt lidt over målet?\nDebattens deltagere ser på åbninger og dilemmaer i mødet mellem dagtilbud og en stærk bæredygtighedsdagsorden.\nElisa Rimpler, formand, BUPL\nNanna Jordt Jørgensen, Lektor, ph.d, Københavns Professionshøjskole\nAnni Matthiesen, Venstre, medlem af Børne- og Undervisningsudvalget\nPeter Hornbæk Frostholm, lektor, VIA Pædagoguddannelsen\nTid og lokale Kl. 15.45 - 16.30 i lokale Højskoleteltet\nFrederikke Dybdahl, lektor, Pædagoguddannelsen VIA\nSalon 7: Læredygtighed, fake news og konspirationsteorier – Hvad er bibliotekernes rolle i fremtiden?\nTitel Læredygtighed, fake news og konspirationsteorier – Hvad er bibliotekernes rolle i fremtiden?\nDeltag i en samtalesalon med oplægsholdere og ildsjæle, hvor vi sætter fokus på bæredygtighed i bred forståelse, og særligt, hvad det betyder for dig i en uddannelses kontekst!\nOldtidens biblioteker var baseret på brug og genbrug af en kostbar ressource, nemlig bøger, og dermed udbredelse af viden. Universiteter og læreanstalter opstod som en form for overbygning på datidens biblioteker og bogsamlinger, hvor viden kun var for de få privilegerede.\nVi sætter fokus på billedet i dag og spørger bl.a. om: Hvordan afhjælpes social ulighed? Hvordan deler vi viden i fremtiden? Kan man dele andre ressourcer end bøger og tidsskrifter i et uddannelsesbibliotek? Hvad er læredygtighed? Hvordan forhindres udbredelse af fake news og konspirationsteorier? Hvordan inkorporeres bæredygtighedstemaet i en moderne uddannelsesinstitution. Hvad kan vi gøre som studerende og undervisere?\nSalonen består af en række korte oplæg, med muligheder for at komme i dialog samt nyde lidt forfriskende og godt til maven.\nTid og lokale Kl. 15.45 - 16.30 i UNESCO-teltet\n16.30 - 17.00 Dagens bedste nyheder ...\n16.30-16.50 Tre reportere opsummerer ’Dagens gode nyheder’ – og helt konkrete handlingsforlag til bæredygtig udvikling i et børneperspektiv.\nThomas Ravn-Pedersen, CEO Verdens bedste nyheder\nMads Tudvad, Den grønne studenterbevægelse og Uddannelser til Fremtiden\nBrobygning til fredag:\nHvad kan vi glæde os til i morgen?\nAnja Bo spørger Harald Mikkelsen, rektor VIA, hvad han ser mest frem til, når vi fredag debatterer ungdoms- og videregående uddannelse i et bæredygtighedsperspektiv.\n18.00 - 00.00 Aftenens program\nUddannelsesdebatten runder dagen af med netværksmiddag og fantastisk koncertoplevelse. Det kræver særskilt billet.\n18.00 - 20.30 Netværksmiddag Køb billet her\nKoncert med bandet Jonah Blacksmith\nGlæd dig til at opleve Jonah Blacksmiths nærvær, uforfalsket spilleglæde og vedkommende sange.\nKøb billet til koncerten her\n21.30 - 00.00\nFest og musik i folketeltet på Festivalpladsen\nAlle er velkomne, det kræver ikke særskilt billet\nHent mere viden her\nSe fredagens program


Manden, der bliver ved med at genopfinde sig selv\nDustin Hoffman har siden sit gennembrud på film for næsten 50 år siden vedblivende genopfundet sig selv. 8. august bliver han 80 år.\nSøndag D. 6. AUGUST 2017 KL. 16:00\nDustin Hoffman tidligere på året under filmfestivalen i Cannes. I morgen bliver han 80. Foto: AFP/Alberto Pizzoli/Scanpix\nAf Af Jan Hedegaard jhg@berlingske.dk\nHvor høj han er? 167 centimeter. Samme højde som en række af historiens store skikkelser: Napoleon, Stalin, Churchill... Og lige så mangesidet.\nVi taler om Dustin Hoffman - en af alle tiders største skuespillere. 8. august bliver han 80 år. Som skuespiller - og instruktør - har han været aktiv på film og teater siden 1960.\nHvis der er en fællesnævner i Hoffmans virke, må det være den perlerække af anti-helte han har spillet og forsvaret på film. Fra »The Graduate«, »Midnight Cowboy«, »Little Big Man«, »Papillon«, »Lenny«, »Marathon Man« og »Alle præsidentens mænd« til »Tootsie«, »Rain Man«, »Billy Bathgate« og »Meet the Fockers«. For nu bare at nævne nogle af højdepunkterne.\nHan er blevet hædret med to Oscars - nomineret til yderligere fem - og overlæsset med et væld af andre filmpriser.\nDustin Hoffman er født og opvokset i Los Angeles og opkaldt efter stumfilmskuespilleren Dustin Farnum. Han begyndte efter, hvad der svarer til studentereksamen, at læse medicin, men efter et år begyndte han at arbejde med skuespillet - sammen med andre aspiranter som Gene Hackman og Robert Duvall, som stadig er hans gode venner.\n1966 havde instruktøren Mike Nichols haft Hoffman til prøve med henblik på en rolle i en musical, men han kunne ikke bruge ham, fordi han ikke sang godt nok. Rollen gik i stedet til Alan Alda. Men Nichols huskede Hoffman, da han skulle besætte sin hovedrolle i »The Graduate«, der på dansk kom til at hedde »Fagre voksne verden«. Efter den blev Dustin Hoffman berømt fra den ene dag til den anden og nomineret til en Oscar. Han var ikke alene sensationel god, han kom til at definere en ny generation af skuespillere.\nNæsten demonstrativt tog han efter »The Graduate« rollen som udskuddet Ratso Rizzo i »Midnight Cowboy« (1969) og udfoldede samtidig sin kunstneriske spændvidde.\nDet sværeste for ham var at få rollen. Kunne han spille andet end kikset student? Hoffman satte instruktøren stævne på Times Square i New York, og her stod denne og ventede et stykke tid, før han opdagede, at den hjemløse mand, der hele tiden havde stået et lille stykke væk, var Dustin Hoffman, ubarberet og med tilbageredt fedtet hår i en slidt frakke. Instruktøren gik hen til ham: »Du får rollen.« For sin rolle i filmen blev Hoffman indstillet til en Oscar.\nOm muligt lagde han yderligere alen til sit talent med sin næste film, »Little Big Man« (1970), der på dansk hed »En god dag at dø«. Her følger man hans hovedperson fra teenageårene til han er 121 år.\nOgså med »Lenny« (1974) genopfandt han sig selv igen-igen. Og sådan blev det ved og ved, som når man drejer en diamant. På sine gamle dage giver han sig fornøjet hen til pjankede komedier som »Meet the Fockers« og »Quartet« (2012) - som instruktør. Han holder aldrig op med at overraske.\nDustin Hoffman fakta\nHans far arbejdede som regissør på Columbia Pictures.\nHan har siden 1980 været gift med Lisa Gottsegen Hoffman. Parret har fire børn.\nHan støtter det demokratiske parti i USA.\n1984 spillede han Willy Loman i »En sælgers død« på Broadway.\nMeryl Streep hjalp ham med finde den rette stemme, da han foregav at være kvinde i »Tootsie«.\nForud for sin rolle som autist i »Rainman« brugte han to år sammen med forskellige patienter med autisme.\nHan blev behandlet for hudkræft i 2013.\nAfghanistans præsident erklærer våbenhvile inden højtid\nIsrael lukker Gaza-grænse inden muslimsk højtid\nManchester United taber igen til upåagtede Brighton\nGuardiola efter storsejr: Vi er bedre end sidste år


Foldedøre jem og fix – Bordben jern\nFoldedøre jem og fix\nDer er ingen tilgængelig beskrivelse af dette resultat på grund af websitets robots. Optimal fix-it hvidmalet celledør – 8cm.\nSammenlign priser og læs anmeldelser af Foldedøre Døre. Byggemarked – jem fix er Danmarks lavpris byggemarkedAltid lave priser hos dit lokale byggemarked – jem fix. Stort udvalg af Jem Og Fix til billige priser. På DBA finder du altid et godt tilbud på både nye og brugte varer til salg – side 3.\nFoldedør – porte, døre, garageporte, portservice, dørautomatik, hejseporte, industriporte, portemontering, rulleporte, automatiske – firmaer, adresser, . Foldedør, Foldedør 1cm bred x 2cm høj. Sammenlign tilbud og priser på jem og fix. Læs mere om Jem Fix og find tilbud i tilbudsavis. Flexi – flexi, drejedøre, døre, døre, badeværelser, flytbare foldedøre, foldedøre, foldedøre og vægge, foldevægge, glasfoldedøre – firmaer,. Harald Nyborg og jem fix, ligesom han bestrider direktørposterne i både Harald Nyborg og.\nLacuna foldedøre – en verden af muligheder. Har søgt i Stark, Silvan, XL, Jem og Fix og Bauhaus, enkelte havde noget, men det så meget skrøbeligt ud (især i enderne), og jeg.\nKarme kan købes i Jem og Fix, der er lidt at spare, men også i lidt dårligere kvalitet. Har søgt i Stark, Silvan, XL, Jem og Fix og Bauhaus, enkelte havde noget, men det så meget skrøbeligt ud (især i enderne), og jeg gider ikke . Stabilt underlag Pladen Gravel Fix sørger for, at dine sten eller skærver. Nyd solen i alt slags vejr med foldedøre og glasoverdækning i . Foldedøre Skydedøre med nedsatte priser og levering! Facaderenovering Facadestilladser Farve Fibercementplader Fibergipsplader Flag Fliser Foldedøre Forurenet jord . Kig ind og find dine nye foldedøre, vi har altid en skarp pris parat.\nFoldedøre – Skal du have nye Foldedøre så er det hos. Døre, Foldedøre, vinduer, Skydevinduer og -døre, glastage og solenergi.\nWavin ahc 9000 rumtermostat


Webshop - Global Image\nSimpel eller avanceret webshop?\nGlobal Image tilbyder at oprette en webshop, med alt hvad der hører sig til. Om du har brug for en meget enkel side med et par produkter, eller den helt store, på 5 sprog, med vægtbaseret forsendelse og modtagelse af Mobilepay.\nHvor stor skal din shop være?\nKontakt os, og få hjælp til, at vurdere hvor omfattende dit projekt er. Vi giver gerne et uforpligtende overslag, på en pris for hele pakken. Vi er fleksible med vores løsninger, så hvis du selv vil stå for det meste, så finder vi en løsning hvor vi hjælper dig på vej. Søger du derimod en løsning, hvor du bare skal sørge for at sælge, hvor du ikke vil have noget med det tekniske at gøre, så laver vi en sådan aftale.\nNem rapport og fuldt overblik\nDu kan altid følge med i, hvordan det går med din wehshop. Har du Google Analytics, eller vores Google Aftale, så får du serveret data som du kan optimere efter. Du kan altid følge med i, hvordan salget går på din side. Du kan holde lagerstyring, og opsætte automatisk besked ved lav lagerbeholdning. Som udgangspunkt er intet umuligt, så tager vi den derfra.\nDu kan roligt ekspandere\nBestemmer du dig for, at skal opgradere din side og vil ekspandere, er der selvfølgelig plads til dette. Vi tilbyder en god pålidelig hosting og vi hjælper dig hele vejen igennem. Så der er ikke noget fra vores side, som sætter begrænsninger. Se evt. under vores tilføjelser, hvad vi bl.a. tilbyder af udvidelser. Finder du ikke det du søger, så kontakt os og vi kigger på sagen.


Polyfluid 60 ml - 414 Sky Blue\nMaimeri Acryl, 200 ml\nMaimeri Akryl, 500 ml\nDu er her: Hjem \_ Akrylfarve \_ Maimeri PolyFluid \_ Polyfluid 60 ml - 414 Sky Blue Vis som: ListeGitter\nPolyFluid egner sig særdeles godt til at blive hældt, dryppet, sprøjtet eller sprayet på et lærred.\nNår man ønsker transparente lag, så er Polyfluid den perfekte farve at bruge. Den blandes let i gels eller andre mediums, specielt de tyndere. PolyFluid akrylfarver fortyndes meget lettere end tykkere akrylfarver.Ved normalt brug anbefales en maksimum fortyndning med vand i et forhold: 1:1.\nBrugt på akvarelpapir er der ingen grænser for fortyndning.\nPolyFluid’s ”Flødekonsistens” gør at penslen let optager store mængder maling og afgiver den let, jævnt og over et længere penselstrøg, og man kan lave fine detaljer uden at fortynde den højpigmenterede PolyFluid.\nFortyndet med vand egner PolyFluid sig særdeles godt til akvarelteknikker.Forskellen mellem fortyndet PolyFluid og akvarelfarve er, at PolyFluid tørrer hurtigere og er uopløselig efter tørring. Herudover giver et enkelt lag fortyndet PolyFluid en særdeles intens farve. Akvarel og PolyFluid kan kombineres.\nPolyfluid 60 ml - 112 Permanent Yellow Lemon\n5 stk Liner flasker med spids og låg - 80 ml\nLavpris Lærred 40x50 cm\nPolyfluid 60 ml - 185 Magenta\nPolyfluid 60 ml - 537 Carbon Black\nPolyfluid 60 ml - 220 Brilliant Red\nPolyfluid 60 ml - 418 Cyan\nFlow Enhancer 75 ml\nLavpris Lærred 100x100 cm\nPolyfluid 60 ml - 010 White


Gratis musiktilbud til børn: - Vi lærer en masse sange | TV2 Fyn\nGratis musiktilbud til børn: - Vi lærer en masse sange\nSiden 2016 har børn i dagtilbud i Svendborg Kommune kunnet nyde godt af gratis musikundervisning en gang om ugen. Nu kan effekten af børnenes tidlige bekendtskab med musikken mærkes.\nBørnene i Svendborg er glade for at have musik en gang om ugen. Frederikke Bertram\n27. okt 2019, kl. 13:31\n- Velkommen til musik. Kom indenfor.\nMusikpædagog Christina Øbo Andersen byder børnene velkommen til dagens musikundervisning i Thurø Børnehus. En velkomst, børnene får en gang om ugen.\n- Alle har ret til at have musik i deres liv. Uanset hvor høj eller lav man er, siger hun.\nI 2016 valgte byrådet i Svendborg at tilbyde gratis musik til alle børn i alderen nul til fem år i dagtilbud i hele kommunen. Forløbet fik navnet ”Musik til Svend” og har eksisteret lige siden.\nIfølge Christina Øbo Andersen har forløbet udviklet sig på de tre år, det har været i gang.\n- I starten var det mest os, der kom og serverede noget til husene. Nu er det i langt højere grad et samarbejde mellem mig, personalet og børnene, siger hun.\nFynbo bag ny radio:\n- Vi har talenterne til at skabe nye job på Fyn\nOg det er også først nu, at Svendborg Musikskole for alvor kan mærke effekten af musiktilbuddet.\n- Vi kan mærke på børnene, at de bliver bedre sammen, og vi kan mærke, at der bliver skabt en tryghed ved at være i gruppen, når vores fantastiske pædagoger er ude. Der bliver skabt en samhørighed, som ikke kan skabes på andre måder, siger leder i Svendborg Musikskole, Jesper Rützou Rosenkilde.\nGavner både børn og pædagoger\nOm de hopper i rundkreds, snor sig som slanger eller synger i kor, er musikundervisningen altid et af ugens højdepunkter for børnene.\n- Vi kan lære en masse sange, som vi slet ikke kender, siger femårige Ida Mathilde Vingaard Flindt.\n- Ja, "Lille sorte kat", supplerer fireårige Sylvester Groth Pedersen\n- Den kendte vi jo ikke. Eller den der ’Hey ya’, synger Ida Mathilde Vingaard Flindt\nDet er ikke kun børnene, der har glæde af det musikalske tilbud. Også institutionernes pædagoger lader sig inspirere.\n- Nogle gange er hverdagen lidt hektisk, så det der med at få de musiske elementer ind kan være lidt problematisk. Men her får vi nogle konkrete redskaber til, hvordan vi får det ind i hverdagen, siger Sabrina Wiingaard Dam, der er pædagog i Thurø Børnehus.\nForløbet har udviklet sig fra udelukkende at være et tilbud til kommunens kommunale daginstitutioner til nu også at have de private institutioner med.\n- Musikken skelner ikke. Alle har ret til musik, kunst og kultur i deres liv, og det gør vi med ”Musik til Svend”. Vi kommer ud til alle – uanset om de bor i Hesselager eller Svendborg, siger leder i Svendborg Musikskole, Jesper Rützou Rosenkilde.\nBørnene i Svendborg Kommune kan godt glæde sig til meget mere musik, for Christina Øbo Andersen slipper de ikke sådan lige for.\n- Det er verdens bedste job, for det er ikke muligt at være sur, når man laver musik, smiler hun.\nSe indslaget om musik til børn her. Frederikke Bertram


ImageShopper - Central administration af billeder i Office : SkabelonDesign A/S\nImageShopper - arbejd nemt med billeder i PowerPoint og Word\nDirekte adgang til alle virksomhedens billeder via PowerPoint og Word.\nFormateringsværktøjer, der optimerer arbejdet med billeder.\nCentral administration og opdatering af indhold.\nMulighed for integration med jeres Digital Asset Management system.\n”Integrationen mellem Skyfish og ImageShopper er både en fordel for administratorer af løsningen og for brugerne af billederne." - citat, MT Højgaard\nØnsker du mere info om ImageShopper?\nHurtig og nem adgang til alle virksomhedens billeder via PowerPoint og Word\nImageShopper er et bibliotek, der indeholder alle virksomhedens billeder.\nLøsningen åbnes direkte i Word og/eller PowerPoint, og indhold findes nemt via en overskuelig menustruktur eller den indbyggede søgefunktion. Søgninger gemmes automatisk, og det er muligt at bookmarke favoritbilleder til senere brug.\nEn række billedværktøjer gør det nemt at redigere billeder direkte i Word eller PowerPoint og vise lige præcis det udsnit, der ønskes.\nImageShopper er meget brugervenligt og medarbejderne behøver ikke at have grafiske evner.\nBruger I et Digital Asset Management system til håndtering af billeder, er det muligt at integrere dette med ImageShopper. Ved en integration kan I vedligeholde jeres billeder på samme måde, som I plejer, men samtidig give medarbejderne adgang til billeder direkte i PowerPoint.\nSkal dine grafer følge virksomhedens visuelle identitet, er du måske interesseret i vores løsning: CorporateCharts – læs mere her.\nFå styr på virksomhedens mange skabeloner via en platform, der er integreret direkte i Office-programmerne. Læs mere om Templafy her.\nEn række billedværktøjer gør det nemt at redigere billeder direkte i Word eller PowerPoint og vise lige præcis det udsnit, der ønskes...


Opdateret 22. okt. 2014\nUgerefleksioner - 2012\n<?xml:namespace prefix = "o" ns = "urn:schemas-microsoft-com:office:office" />Ugerefleksioner - 2013\nJeg læste på Facebook en henvisning til en artikel i Oestrogen Klik for at se de udmærkede artikler, selv om det ikke er en kristen hjemmeside.\nNedenfor ser du den fulde tekst på hans Facebookprofil\nNogen vil måske tænke, at en nyligt fraskilt mand ikke ligefrem er den bedste til at give gode råd om, hvordan man får et parforhold til at fungere. Men ham her har noget på hjerte. Få hans 20 råd til et godt forhold her.\ntirsdag 29.10.2013 21:10 - Af Malene Fich Weischer, arkivfoto: All Over\nAmerikanske Gerald Rogers blev for nyligt skilt. Det fik ham til at tænke lidt ekstra over, hvad der egentlig var gået galt mellem ham og hans ekskone – og summere det hele op i 20 gode råd til alle andre; baseret på alt det, han ikke selv fik gjort.\nDe 20 råd lagde han på facebook, og herfra begyndte de at sprede sig ud over det meste af verden. Du får dem her – synes du, han har ret?\n1. Hold aldrig op med at date og tilbede hende\n2. Pas på dig selv – men giv altid plads til din kone\n3. Bliv ved med at genforelske dig i hende - igen og igen og igen\n4. Se altid det bedste i hende\n5. Prøv ikke at ændre hende – elsk hende, som hun er\n6. Det er dit eget ansvar, at du er glad og tilfreds – ikke hendes.\n7. Husk, at det aldrig er din kones skyld, hvis hun gør dig vred. Det er fordi, hun rammer noget essentielt, dybt inde i dig, som du måske bør tænke lidt mere over. Og var det ikke netop, fordi hun kunne det, at du faldt for hende til at begynde med?\n8. Du kan ikke altid sørge for, at dine kone er glad eller ikke bliver ked af det. Men det er dit job at være der for hende, lige meget hvad.\n9. Lad være med at tage dig selv så forbandet alvorligt.\n10. Sørg for at hun hver dag føler sig elsket og værdsat\n11. Vær til stede, når du er sammen med hende.\n12. Vær villig til at give hendes den dybeste, seksuelle tilfredsstillelse\n13. Prøv at lade være med at være en idiot – og når du er det alligevel. så lær af dine fejl\n14. Giv hende plads – hun har også brug for at være alene ind imellem\n15. Vær sårbar\n16. Lad være at skjule noget for hende\n17. Bliv ved med at udvikle jer sammen\n18. Bliv aldrig uvenner over penge. I er et hold, så sammen må I finde en løsning på problemet\n19. Tilgiv fejl og fokuser på fremtiden i stedet for på fortiden\n20. Vælg altid kærligheden.\nHer er den engelske udgave\nVores samfund er dygtige til tre ting:\nLarm, travlhed og mængder.\nDet er ikke Guds værdier, men værdier fra vores modstander.\nHvis han kan holde os travlt optaget på den ene eller anden måde, er han tilfreds.\n"Travlhed er ikke af Djævelen. Det er Djævelen!" sagde Carl Gustav Jung\nHvis vi vil gøre os noget håb om at komme videre i vores Gudsforhold, at komme ind i Guds nærhed, så kræver det en alvorlig beslutning om at vi ønsker at stige af denne verdens larm og bevæge os ind i en ny livsstil med mere stilhed, fordybelse, refleksion, eftertanke og (gen)opbyggende fællesskab.\nOg hvis det overhovedet skal lykkes, så tror jeg ikke vi kan undgå at se med kritsike øjne på vores måde at (for)bruge vores tid og tider på, og i den forbindelse vil jeg gerne lader Peter Halldorff "tale" lidt ind i vores tid og det følgende er i store træk hentet fra hans bog Vejledning i faste, hvor han taler om behovet for en rimelig og nødvendig beskæring af livet og det at trække nødvendige grænser i vore liv, og på den måde søge Gud for de sande grænser, eller måske nærmere, genopdage de gudgivne grænser midt i en verden, hvor næsten alle grænser brydes ned.\nDet vi skal bygge på og med handler i høj grad om grænser, Guds grænser, Åndens grænser, Guds Riges grænser, for som Dostojevski siger det i et klassisk citat: "Hvis Gud ikke eksisterede, ville alt være tilladt."\nMen her nogle tanker fra Fra Peter Halldorffs bog: Vejledning i faste. (Den kan læses i sin helhed under Boganmeldelser)\nOg det er i forhold til det gode i livet vi har behov for at trække grænser.\nDet der er givet af Gud i skabelsen og beriger livet, skal ikke belægges med skyld, de helt basale naturlige behov: søvn, mad, klæder, seksualitet, relationer, syn, hørelse, tale og meget andet.\n1. Det er i forhold til det øret hører og øjet ser, vi må afgrænse os\nI vores tid er portene ind i vore hjerter ofte måske for det meste øjet og øret.\nMedierne, som forgifter vores hjerner, flimmeret af billeder, som fylder sindet med brudstykker, er måske en lige så stor årsag til det fænomen der kaldes “udbrændthed” som længere arbejdsdage kan være det.\nLarm er en af de største trusler imod det åndelige liv, og det berøver os den stilhed som er uundværlig for at kunne opfatte “sølvtonen” i Jesu stemme.\nMåske er det ikke en tilfældighed, at Bibelens sidste bog - den der handler om tidens ende - gang på gang opfordrer: “Den, der har øre, skal høre, hvad Ånden siger til menighederne!” (Åb 2,7).\n2. En vigtig skelnen mellem behov og begær!\nHvis vi vænner mig til altid at småspise mellem måltiderne eller have TV'et kørende, bliver det med tiden noget jeg har svært ved at undvære.\nPå samme måde fungerer den gode “afhængighed” eller vaner.\nBehovet er noget godt, det er en del af mig som jeg ikke behøver fornægte eller fortrænge – ting, som har nævnt: søvn, mad, klæder, seksualitet, relationer, syn, hørelse, tale og meget andet.\nMen hvis behovet får en fejlagtig proportion i mit liv og bliver til et begær, så behersker de “begærlige” behov mig i stedet for at berige mit liv.\n3. Guds kraft ind i dette syndens og kødets univers omdanner vort liv til en kampplads, hvor disciple skabes og udvikles.\nJeg tror vi meget kaldes til at bringe fokus på begæret ind i vore liv og ind i vore åndelige sammenhænge, men vel og mærke ikke på en moralsk facon og en dødelig moraliseren eller hvordan man nu kan forsøge at “bekæmpe kød med kød”!\nJeg tror vi skal starte et helt andet sted, og vi skal tilbage til dette helt enkle: At slippe Guds Hellige Ånd løs i vore hjerter, så vi kan indgå i en nært og inderligt discipelskabsforhold til Jesus\nDet er tid til at vågne op og se sandheden i øjnene.\nHvis vi lader os diktere af alle mulige gruppers holdninger og forventninger, af samfundet, af modeindustrien, af en kunstig forbrugsspiral, så er vi selv syge!\nFør vi ser hvor ubalanceret og usund vores kultur er blevet indtil nu, før kan vi intet gøre omkring den indflydelse som vi udsættes for og lader os diktere af, en ånd af mammon, en materialisme, som holder os langt væk fra den kristne enkelhed i livet, som giver frihed til at leve et liv i glæde.\nVores kultur gør en ære ud af at forbruge.\nDet har konsekvenser ud i alle områder af vores liv... vores seksualitet, vores overdrevne retfærdighedssans - til egen fordel... vores frihed til at gøre med vores egen krop som vi vil... vores forbrug af hinanden.\nVi ser hinanden som midler til at nå vores personlige mål.\nVi har brug for at definere nye og positive værdier, som kan overtage og punktere de værdier som vi ellers møder i vores hverdag... blandt andet den almindelige opfattelse at vi definerer hinandens værdi ud fra vores indtjeningsevne eller det vi kan producere.\nEt tip: Øv dig i taknemmelighed\nTilfredshed med det man har, kan tillæres - er min påstand!\nVi er kaldet til at være tilfredse med det vi har.\nTilfredshed kommer ikke, når vi har anskaffet nok ting.\nDet er et produkt af den måde, vi tænker på.\nNuser sidder oven på sit hundehus et år på taksigelsesdag (22. november) og surmuler over at måtte nøjes med hundemad, når menneskene er indenfor og får kalkun og sovs og tranebær og græskartærte. "Det kunne selvfølgelig have været værre," reflekterer han til sidst. "Jeg kunne have været en kalkun."\nSpørgsmål vedr beskæring.\n1. Hvordan oplever du, at du må trække grænser for dit liv, for at du kan leve et sundere åndeligt liv?\n2. Hvad oplever du, at Gud siger til dig om det, og hvad vil du gøre ved det?\nPrædiken til 11. ø. e. trin 2003 Lk 18, 9‑14\nv9_Til nogle, som stolede på, at de selv var retfærdige, og som foragtede alle andre, fortalte Jesus denne lignelse: v10_»To mænd gik op til templet for at bede. Den ene var en farisæer, den anden en tolder. v11_Farisæeren stillede sig op og bad således for sig selv: Gud, jeg takker dig, fordi jeg ikke er som andre mennesker, røvere, uretfærdige, ægteskabsbrydere, eller som tolderen dér. v12_Jeg faster to gange om ugen, og jeg giver tiende af hele min indtægt. v13_Men tolderen stod afsides og ville ikke engang løfte sit blik mod himlen, men slog sig for brystet og sagde: Gud, vær mig synder nådig! v14_Jeg siger jer: Det var ham, der gik hjem som retfærdig, ikke den anden. For enhver, som ophøjer sig selv, skal ydmyges, og den, der ydmyger sig selv, skal ophøjes.«\nVort sprog er fyldt af det. Her og der, sort og hvid, lang og kort, tyk og tynd, og som her i teksten om personer farisæer og tolder eller fra filmverdenen Gøg og Gokke, Tom og Jerry, Dr. Jekyll og mr. Hyde. Alle er så at sige makkerpar selv om de er meget forskellige. De er ganske vist hinandens modsætninger, den ene er jo noget så brovtende og grov, den anden noget så ydmyg og from, og den vi holder med (Tom - Jerry).\nOrdet farisæer har desværre fået en grim klang i vore ører efter ca. 2000 års udstilling af denne gruppe\nLad os lige slå fast, at farisæerne i reglen var solide håndværksmænd og gode borgere af middelstanden, der tilsluttede sig et religiøst parti, farisæerpartiet, og af et ærligt hjerte søgte at leve op til deres høje idealer. Tolderne var forpagtere, der krævede skatter op til den romerske besættelsesmagt blandt deres egne landsmænd. De var altså overløbere – og derfor foragtede, og mange af dem kompenserede for tabet af venner ved at opkræve lidt rigeligt, så at de også i trange tider kunne stikke lidt i egne lommer. Det vidste romerne godt, men de så gennem fingre med det.\nNår Jesus så gør brug af de to meget kendte typer mennesker fra Israel, så er det for at fortælle os sandheden om Guds nåde, sandheden om måden vi bliver frelst, bliver Guds børn, bliver sande og sunde i troen på Gud.\n1. Først hvad den ikke vil lære os\nForestil jer to mennesker, der skal til jobsamtale. Begge vil rigtig gerne have jobbet og vil anstrenge sig til det yderste for at få det. Det siges, at de første minutter og det første indtryk er altafgørende, så de har altså mindre end 5 minutter til at overbevise chefen om, at det er netop dem, der skal have jobbet.\nDen første kommer ind ad døren og sætter sig i stolen på den anden side af chefens skrivebord ‑ smilende og fuld af selvtillid. Han fortæller, at han er en af de bedste ‑ hvis ikke den bedste ‑ indenfor sit felt. Hans papirer er i orden. Det fremgår af hans CV, at han har de nødvendige kvalifikationer. Rent privat er han ligeledes ulastelig.\nSå kommer den næste ind ad døren. Han sætter sig ikke ned, men bliver stående ved døråbningen. Han ser end ikke på chefen, men fortæller gulvet, at han gerne vil have jobbet, men faktisk dybest set er fuldstændig uegnet til det. Af hans papirer fremgår det, at han har en plettet straffeattest.\nDet er udenfor diskussion. Den første bliver ansat, og det er fair nok. Det kan ikke være anderledes. Sådan går det for sig, og sådan er spillereglerne i samfundet og i erhvervslivet.\nMen som Paulus engang for snart 2000 år siden skrev, så er verdens visdom dårskab for Gud.\nJesus vil i dag fortælle os, at overfor Gud gælder disse regler ikke.\nI det læste møder vi to mennesker, som ikke er på vej til en jordisk arbejdsplads, men på vej til templet i håb om at få en plads i den himmelske “arbejdsplads”. Vi hører først om farisæeren, der begynder med at takke Gud, fordi han ikke er som andre mennesker. Dernæst orienterer han Gud om, at han faktisk faster og betaler tiende som foreskrevet.\nVi kan allerede her se, at den er gal. Hvad der ville have gjort sig til jobsamtalen i erhvervslivet, gør sig nemlig ikke her, og hans bøn handler om ham selv og hans egne fortræffeligheder. Alle hans udsagnsord er i 1. person ental ‑ jeg takker, jeg er ikke, jeg gør dit og dat. Og bønnen indledes med en fremhævelse af ham selv i forhold til andre. Farisæeren er en personifikation af den synd, som kirken senere udnævnte som den værste af de syv dødssynder: superbia hedder den på latin, på dansk: stoltheden.\n"Der er mange mænd i verdenshistorien, der kun anses for store, fordi man måler piedestalen med", har et vittigt hovede engang sagt. Det er en meget god kommentar til den kendsgerning, at vi mennesker har gjort en kunst ud af dét at ophøje sig selv, som farisæeren gør, men den går bare ikke overfor den himmelske arbejdsgiver.\nTolderen stiller sig ‑ i modsætning til farisæeren ‑ ikke op i første række, men står afsides og med blikket vendt mod jorden. Tolderen personificerer her stolthedens modsætning: ydmygheden. Hans kropssprog, som i verdslige sammenhænge ville signalere "taber" indikerer derimod den rette holdning overfor Gud. “Den, der ydmyger sig selv skal ophøjes, og den der ophøjer sig selv skal ydmyges”.\nHer er det tolderen og ikke farisæeren, der får jobbet.\nHvad er det så farisæeren gør galt overfor Gud\n1. Den ene fejl er at hans oplysningsvirksomhed gør Gud til mindre, end han er.\nDet er åbenlyst idiotisk at ville oplyse Gud om noget som helst. Gud kender mennesker bedre end de kender sig selv. Som der står i en af salmerne fra Det gamle Testamente: "Herre, du ransager mig og kender mig. Du ved, om jeg sidder eller står, på lang afstand er du klar over min tanke. Du har rede på, om jeg går eller ligger, alle mine veje er du fortrolig med. Før ordet bliver til på min tunge kender du det fuldt ud Herre; bagfra og forfra indeslutter du mig".\n2. Den anden fejl er hans stolthed.\nMen hvorfor er det nu, at stolthed er så slemt?\nJo for stoltheden isolerer os i virkeligheden fra både Gud og andre mennesker. Vores usunde stolthed over egne evner trækker os selv opad på en usund måde og giver også vore menmennesker et hak eller to nedad..\nI sin stolthed underkender farisæeren den nødvendige Guds miskundhed, Guds barmhjertighed, Guds nåde - eller hvad ord vi skal bruge for Guds indgriben til vor frelse - ved at udpege sig selv som den “rigtige” og samtidig udpege tolderen som ikke værdig til frelsen, og frata´r ham derved Guds nåde, og farisæiske og ukloge manøvre gør, at han ikke går retfærdiggjort hjem.\nDet gør derimod tolderen, ikke fordi han var et særligt godt menneske. Det var han formentlig slet slet ikke.\nMen tolderen skildres med det ene fortrin, at han indser, at han overfor Gud ikke har noget at være stolt af. Han indser, at han er modtageren. Han er skabningen, ikke Skaberen. Det er pga af denne indsigt, at han går retfærdig hjem. Han er blevet ramt af Guds “uretfærdige” retfærdighed, der tilbydes alle og enhver, ligegyldigt, hvordan de har levet og hvilken status, de har.\nVi kan alle gå retfærdiggjorte hjem herfra i dag, og det er ikke et spørgsmål om, hvem der sidder forrest eller bagerst i kirken, eller om vi synes, forrest eller bagerst er finest, for som pastor emeritus Brogård Andersen fra Skjern si´r det et sted: Det er ikke det, vi når her i livet, der frelser, men det, der når os, - og det er Guds nåde.\nVi lever i pinsetiden, Åndens tid, og her kommer de tanker jeg har gjort mig om pinsens vigtige begivenhed.\n(Prædiken afholdt i Silkeborg Oasekirke)\n(Spørg om, hvor mange gange Jesus kalder på dette – at elske ham, og hvad det betyder - Lyt med det som fortegn)\nPinseunderet er dramatisk, men Gud har sans for det dramatiske.\nDet viser han gennem julens drama , påskens drama og her pinsens drama.\nI den bibelske åbenbaring finder vi dramatiske billeder på det der skal ske pinsedag, og (Folke)kirkens tekstrækker til pinsedag indlejrer nogle fine forbindelser til andre store dramatiske begivenheder i den store historiefortælling, som Bibelen er.\nI tekstrække 1 (den ældste) er der feks. teksten fra 1 Mos. 2 om skabelsen af Adamv7 Da formede Gud Herren mennesket af jord og blæste livsånde i hans næsebor, så mennesket blev et levende væsen - og indikerer dermed, at pinseunderet, udgydelsen af Helligånden, emmer af samme storhed som skabelsen af Adam (mennesket) i Guds billede\nEller hvad mener I om henvisningen til Babelstårnsberetningen i 1. Mos 11, hvor der står: Herren steg ned for at se byen og tårnet, som menneskene byggede. v6 Så sagde Herren: »Se, de er ét folk med samme sprog. Når de begynder at handle sådan, vil intet af det, de planlægger, være umuligt for dem. v7 Lad os stige derned og forvirre deres sprog, så de ikke forstår hinanden.\nPå samme måde, som Guds skabte splittelse blandt de ellers ”enige”, så de ikke kunne udføre deres forehavende - er pinseunderet et udtryk for det stik modsatte, nemlig at Gud giver os, hans folk, fællessproget tilbage, gudsrigesproget, det enhedsskabende sprog, det forvandlende sprog, som skal føre mennesker til Gud, men på en helt anden måde end måden man forsøgte det på Babelstårnstiden\nEller hvad mener I om ordene fra Jer 31v31 , hvor det hedder: Der skal komme dage, siger Herren, da jeg slutter en ny pagt med Israels hus og med Judas hus, v32 en pagt, der ikke er som den, jeg sluttede med deres fædre, den dag jeg tog dem ved hånden og førte dem ud af Egypten. - --- v33 Men sådan er den pagt, jeg vil slutte med Israels hus, når de dage kommer, siger Herren: Jeg lægger min lov i deres indre og skriver den i deres hjerte. Jeg vil være deres Gud, og de skal være mit folk. v34 Ingen skal længere belære sin landsmand og sin broder og sige: »Kend Herren!« For alle kender mig, fra den mindste til den største, siger Herren.\nPinsen indfaser en ny pagt, større end den store første pagt – Sinajpagten.\nDen sidste dramatiske forbillede for pinseunderet I lige skal have er Silkeborg Oasekirkes henvisning til Eliashistorien fra 1. Kongebog 18, hvor der står: - v 19: Send nu bud og kald hele Israel sammen hos mig på Karmels bjerg, tillige med de fire hundrede og halvtreds Ba'al-profeter og fire hundrede Ashera-profeter, der har deres plads ved Jezabels bord.« I skal påkalde jeres guds navn, og jeg vil påkalde Herrens navn; den gud, som svarer med ild, han er Gud.« Og hele folket gav deres bifald til kende.\nDen Gud, der svarer med ild! - ja og var det ikke hvad der på dramatisk vis skete pinsedag, 50 dage efter opstandelsen på en festdag for høsten, hvor mennesker fra det store Romerrige var samlet til høstfest i Jerusalem, og hvor der sker noget helt anderledes og noget afgørende, som vi måske bedre forstår, hvis vi ruller oplevelsen op til vor tid for en kort bemærkning.\nForestil dig et europæisk storstævne i Paris med måske 50000 mennesker, hvor alle EUlande har mennesker med og 15 forskellige sproggrupper (områder) er repræsenteret.\n(Det moderne Babel med de mange forskellige sprog)\nI centrum kommer en håndfuld jævne mennesker, håndværkere og fiskere på under 50 fra Hvide Sande, og som intet fylder i mængden. Pludselig lyder der over den store EU forsamling en susen, så al tale og tummel forstummer. Til dette kommer så oveni købet, at den lille flok får over sig tunger af ild.\nIntet under at al opmærksomheden rettes mod de, der har ildflammerne over hovedet, disse ildens mænd.\nØjne og ører er vendt mod de få fra Hvide Sande, og pludselig opløfter de deres stemme overfor de 50 000 mennesker, og ved et under taler de på alle 15 sprog, og vel at mærke uden tolke og uden sproglig viden og indsigt. Alle forstår talen på deres modersmål.\n(Det omvendte af Babel, som jeg omtalte før)\nSå dramatisk var det, for på pinsedag i Jerusalem var der ca. 15 sproggrupper, og de reagerede ved at tage imod budskabet fra de ca. 50, og kirken blev en realitet med ca. 3000 medlemmer.\nLøbende har vi i historien haft ekstraordinære manifestationer i lighed med pinsedag.\nJeg skal begrænse mig til en.\nI begyndelsen af 1900 tallet - i Wales - blev brandvæsenet kaldt ud for at slukke ilden på taget af en lille kirke.\nBlot var der ikke ild i alm. forstand, men ild som på pinsedag.\nEn prædikant talte, og pludselig rystede stedet, og mange faldt om, andre klamrede sig til kirkens piller.\n(Den, der svarer med ild er Gud - har vi jo lige delt med hinanden)\nEn ellers tør prædikant blev i 42 dage i den grad overvældet af Helligånden, at over 4000 mennesker blev frelst.\nEn ung pige ved navn Florrie Evans blev ved den lejlighed stærkt berørt af Guds Ånd, og blev redskabet til en stor lokal vækkelse.\nHendes præst i en anden kirke opfordrede en søndag til at nogle bragte et vidnesbyrd, men der kom ingen.\nMen så gik den unge Florrie Evans frem.\nMed foldede hænder og tårerne strømmende ned ad sine kinder, sagde hun blot dette gribende:\n"Når ingen vil sige noget, så vil jeg sige, at jeg elsker Jesus af hele mit hjerte".\nGrædende gik hun tilbage til sin plads i kirken.\nVirkningen af den unge piges ord var ubeskrivelig; hele forsamlingen blev stærkt bevæget, man græd, stod op og bekendte synder og bad om forbøn.\nAlle var sønderknuste i deres ånd og mange fik et nyt møde med Gud.\n(Blandt de, som blev grebet af denne fornyelse, var en ung mand ved navn Seth Joshua, og han blev et mægtigt redskab i Guds hånd, og han rejste rundt på forskellige steder, og ilden spredtes.\nDet var under et af hans møder, at den navnkundige Evan Roberts fik et kraftigt møde med Gud og modtog kaldet til at gå til sin hjemegn og virke for Herren.)\n(Slå op på nettet og læs om denne fantastiske vækkelse i England i begyndelsen af 1900 tallet)\nDet gribende og opmuntrende i denne sammenhæng er, at Gud anvendte denne unge, sky og uanselige pige til en så uanet velsignelse, og at hendes vidnesbyrd blot var: "Når ingen vil sige noget, så vil jeg sige, at jeg elsker Jesus af hele mit hjerte".\nFør hende var der, som bekendt, en anden kvinde, som er omtalt i Luk 7,36-50 som kvinden, der elskede meget.\nStraks hun får at vide, at Jesus er i byen, så ved hun, hvad hun vil - hen og give Jesus en gave – og det en kæmpe gave: en hel krukke kostbar salveolie, værd en årsløn.\nOg i Jesu nærvær bryder kvinden totalt sammen og kan ikke finde udtryk for den glæde, der fylder hende.\nDet vælder sådan frem i hendes sind, at det strømmer over i tårer og kærtegn.\nHun skiftevis væder Jesu fødder med sine tårer, tørrer dem med sit hår, salver dem med olie og kysser dem igen og igen.\nDet er måske – også - meget grænseoverskridende og ydmygende for hende selv; men det tænker hun åbenbart ikke på.\nHun er bare så glad for Jesus og ønsker at hædre ham - og Jesus lader hende gøre det\nNu har I selvfølgelig gættet, hvad mit anliggende er på denne skønne pinsedag her i Silkeborg Oasekirke, og jeg vender lige tilbage til mit spørgsmål, da jeg læste prædiketeksten om - hvor mange gange Jesus kalder på dette - at elske ham, og hvad det betyder -og til at lytte med det fortegn!\nHvor mange gange kom du frem til ? (3-4)\n(1) v15 Elsker I mig, så hold mine bud; v16 og jeg vil bede Faderen, og han vil give jer en anden talsmand, som skal være hos jer til evig tid: v17 sandhedens ånd,\n(2) v21 Den, der har mine bud og holder dem, han er den, der elsker mig; og den, der elsker mig, skal elskes af min fader; også jeg skal elske ham og give mig til kende for ham.«\n(3) v23 Jesus svarede ham: »Den, der elsker mig, vil holde fast ved mit ord, og min fader vil elske ham,\n(4 (indirekte)) v28 - Hvis I elskede mig, ville I glæde jer over, at jeg går til Faderen, for Faderen er større end jeg.\nKaldet i pinseteksten er, ikke overraskende: – Elsker I mig- altså kærligheden til Jesus.\nApropos Jesus ord: Elsker I mig - så mindes jeg , hvordan en kollega fra min fortid i Folkekirken i en prædiken fortalte om en oplevelse fra sin studentertid, hvor han var i praktik hos en gammel erfaren præst.\nDen erfarne præst blev spurgt om, hvordan han egentlig bar sig ad med at forklare konfirmanderne, hvem Helligånden var og hvad Helligånden gør.\nHan gik op til tavlen, tog et stykke kridt og skrev disse tre ord: Jeg elsker dig!\nOg så vendte han sig om og kom med forklaringen, som min kollega aldrig har kunnet glemme:\n"Så længe de ord bare står på tavlen, er de døde og uden betydning. Men i samme øjeblik en ung mand siger dem til en ung kvinde, er det helt anderledes.\nSå kommer der ånd i dem!”\nDet var en ganske god forklaring på, hvorfor Helligånden ikke leder os i vore mange filosofiske tankegange og diverse afledningsmanøvrer på diverse tavler, men derimod leder os enkel og virkningsfuldt ind til dette forpligtende: Elsker I mig, så hold mine bud, og - den, der har mine bud og holder dem, han er den, der elsker mig - og den, der elsker mig, skal elskes af min fader - også jeg skal elske ham og give mig til kende for ham."\nUnder mit arbejde engang med Åndens gerning gav Gud mig et billede, som talte stærkt til mig:\nJeg så for mig et græsk ikonbillede af Jesus, men billedet stod med benene opad og hovedet nedad.\nJeg bad lidt over billedet og pludselig blev det klart for mig at netop sådan står et billede jo på vore nethinder.\nNår et billede går gennem vor øjelinse så vendes billedet, så det står med "hovedet nedad", men i vor hjerne vendes det som bekendt automatisk.\nGennem dette syn, billede om du vil, forstod jeg på en ny og dybere måde lidt af Helligåndens gerning - at afmale Jesus på vore hjerners og hjerters nethinder og at sørge for at vores personlighed omsætter billedet til praktisk, levende og engageret trosliv, hvor Jesus er centrum for vor kærlighed, liv, lære, tjeneste og engagement.\nNår Helligånden kommer over os, tændes der og vækkes der i vore hjerter en kærlighed til Jesus, og Talsmanden - Sandhedens ånd - holder os fast ved de ord og det kald, der udgår fra Jesus, så vi løbende oplæres i og løbende mindes om alt, hvad Jesus har sagt til os, og at vi formes af det, som Jesus tænker om vort liv og tjeneste\n- så at det Jesus siger, bliver det vi siger\n- så det Jesus tænker på, bliver det vi tænker\n- så det Jesus gør, bliver det vi gør,\n- så det Jesus elsker og den måde han elsker på, bliver den måde vi elsker på og tænker på\n- så den kraft Jesus handler i er den kraft vi handler i\n-så den evighed Jesus proklamerer, er den evighed vi proklamerer,\n- så den sejr, Jesus vinder er den sejr vi vinder,\n- så den bøn Jesus beder er den bøn vi beder,\n- så det Guds rige Jesus giver krop og skikkelse er det Guds rige vi giver krop og skikkelse,\n- så den heling og de helbredelser Jesus demonstrerer er den heling og de helbredelser, som vi får nåde til at eksponere\n- så de nådegaver og den kraft Jesus kalder os ind i også er de nådegaver og de kræfter, der kendetegner os osv (Fortsæt selv listen)\nJeg vil slutte med et forbillede om kærlighed til Jesus, som jeg har i min egen familie bagud i historien, en person, som lærte at elske Jesus, en, som I 1729 af provsten i Tønder, Johann Hermann Schrader blev kaldet til at fungere som præst for den danske almue i Tøndeområdet, i 1737 blev provst i Ribe og i 1741 biskop i Ribe. Hvem?\nHans Adolf Brorson, som var den vigtigste person i introduktionen af fromhedsbevægelsen pietismen i 1700 tallet.\nPietismebevægelsen kom fra Tyskland og var en reaktion imod dels 1700-tallets "fornuft" (1700-tallet kaldes også oplysningstiden), og dels mod den lutherske (tørre) ortodoksi, der dominerede 1600-tallet.\nI 1731 fik Brorson den idé, at han ville skabe en pietistisk salmedigtning på dansk, og allerede i 1732 kom "Nogle julesalmer", og senere - "Troens rare klenodie", ("rare" betyder her sjældne).\nEfter hans død lå der 70 salmer efter ham, og de blev udgivet i "Svanesangen".\nHans produktion blev i alt 194 oversættelser og 150 originale salmer.\nSom præst og biskop gjorde han et stort og samvittighedsfuldt stykke arbejde, og det er hans og de øvrige pietisters fortjeneste, at "præstestanden i disse år blev betydeligt højnet".\nSom visitator var han "mild og myndig", han irettesatte og trøstede.\nEn kender af Brorson har sagt: "Men mildhed og taalmod er ikke de rammende ord for Brorsons glødende Jesus-kærlighed, afgjorte omvendelseskrav, stærke understregning af skellet, alvorlige opfordringer til at vaage og bede eller hans domme over sig selv og verden". Sikke et eftermæle!\nHans udgangspunkt er Jesu kærlighed til menneskene, der nødvendigvis må fremkalde menneskenes kærlighed til Jesus.\nHan anvender markante og kærlige billeder på foreningen med Jesus i troen:\nRosen - et billede på Jesus, hans yndlingsbillede.\nBrudgom - ligeledes et billede på Jesus, hvor den enkelte sjæl er bruden.\nØrken - eller vinter – som betegner den følelse af fattigdom, der kan indtræde, når Jesuskærligheden ikke fylder en.\nHans billeder kan være så følelsesbetonede, så det næsten virker pinligt i nutiden, f.eks. når han kalder Jesus for "søde Jesus, søde skat, søde forening” m.m. – som f.eks. DDS 460:\n1.Jesus, din søde forening at smage\nNår jeg slutter med lidt om Brorson, så er det fordi hans salmer og den ”pietisme” han udlevede i sit liv var hovedinspirationen til Danmarkshistoriens største vækkelse i 1800 tallet f. (IM) og som fornyelsesbevægelse og fromhedsbevægelse står Dansk Oase og derfor også SOK i gæld til de hellige mænd og kvinder, der levede deres kærlighed til Jesus ud.\nHvordan oplever du at kærligheden til Jesus sætter sig spor i dit liv?\nLangfredagsrefleksioner i Silkeborg Oasekirke 2013\n1. Korsets kald - til frelse!\n2. Korsets kald - til efterfølgelse!\n3. Korsets kald - til at bringe ofre!\nUtallige er de, der har arbejdet sprogligt og kunstnerisk med betydningen af Jesu kors og betydningen af Jesu død.\nKan du forestille dig, hvad litteraturen har brugt af papir til dette? Nej vel!\nKan du forestille dig, hvor meget maling, der er smurt på lærred for med den vinkel at beskrive korset og dens betydning?\nKan du forestille dig, hvor mange noder, der sirligt er printet på papir for at vinkle korsets betydning gennem musikkens forunderlige univers?\nKan du forestille dig hvor mange salmer og sange, der er digtet for at kaste lys over hans død og hans kors´ betydning?\nJeg vil lade, uden at forklejne alle andre salmedigtere, Isaac Watts 1707-09 beskrive korsets betydning (DDS 210):\n1 Syng højt, min sjæl, om Jesu død!\nHan faldt ej sejerløs,\n2 Det kors, der rødmer af hans blod,\nsom vidste ej af svig,\nen trappe er til tronens fod,\nsom står urokkelig.\n3 Syng højt, Guds folk: Det er fuldbragt,\nvor frelser sejer vandt,\nal verden ham er underlagt,\nhvis blod på korset randt!\n4 For Jesu navn hans fjender fly\nog styrte for hans sværd,\nmens kronen vinker over sky\nden mindste, ham har kær!\nJesu kors forkynder, at han døde for vore synders skyld og for vor frelses skyld.\nJo - korset kalder til modtagelse af frelsen - i Jesus\nKorset kalder uvægerligt på efterfølgelsesperspektivet (Imitatio Christi) perspektivet\nI bogen Kristi efterfølgelse af Thomas á Kempis (1380 – 1471) (PP billede af ham) skriver han i Kap 12 - Om det hellige Korsets kongelige Vej\n1. Mange synes, at dette er haard Tale: »Fornægt dig selv, tag dit Kors og følg Jesus.« (Matth 16.24)\nMen langt haardere vil det være at høre hint sidste Ord: »Gaar bort fra mig, I forbandede, til den evige Ild.« (Matth 25.41)\nThi de, som nu gerne hører og følger Ordet om Korset, vil da ikke frygte for Ordet om en evig Fordømmelse. Korsets Tegn vil vise sig paa Himlen, naar Herren kommer for at dømme.\nDa skal alle Korsets Tjenere, som i Livet søgte at ligedanne sig med den korsfæstede, med stor Tillid træde frem for Kristus som Dommer.\nHvorfor frygter du da for at tage Korset op, naar man ved dette indgaar i Himmerige?\nI Korset er Frelse, i Korset er Liv, i Korset er Beskyttelse mod Fjenderne. I Korset er Meddelelse af himmelsk Liflighed, i Korset er Sindsstyrke, i Korset er Aandens Glæde. I Korset er Dydens Tinde, i Korset Hellighedens Fuldkommelse.\nDer er ingen Frelse for Sjælen, intet Haab om evigt Liv uden i Korset. Tag derfor dit Kors op og følg Jesus, og du skal indgaa til det evige Liv.\nSå vidt og så sandt af Thomas á Kempis om Korsets kald - til efterfølgelse\nSøren Kierkegaard (se billedet) stiller det på spidsen i sine bog ”Opbyggelige Taler” fra 1847, hvor han bl. a. udfolder sig på hans lidt sære filosofiske måde om det glædelige i ”at følge Christum efter":\nSkønt lidelsen er tung, er byrden let; det er ikke vejen, der er trang, men trængslen, der er vejen”\nEller sagt med andre ord. Det er korsets vej, der er vejen.\nI sine sidste leveår førte Kierkegaard disse tanker frem til en sønderlemmende kritik af kristenlivet i Danmark.\nKierkegaard kan fx skrive, at mens Jesus bar korset på ryggen under stor lidelse, bærer danske biskopper korset på brystet, dvs. som borgerlige hædersbevisninger, for deres virke i timeligheden. Der fandtes slet ikke sand kristendom i den danske kristenhed, hævdede han.\nSand kristendom var at efterfølge Jesus som sandhedsvidne, dvs. martyr, og den danske kirke burde i det mindste indrømme kløften mellem ideal og virkelighed, mellem det absolutte i fordringen og det relatives borgerlige magelighed.\nJOW JOW - han tør sige det.\nDietrich Bonhoeffers (se billedet) mest kendte værk er “Efterfølgelse” skrevet i 1937.\nI bogen forsøger han at sætte ord på billig og dyr nåde.\nJeg har før sagt noget om billig nåde, men her skal der siges lidt om hans udtryk – Dyr nåde.\nDen dyre nåde er den skjulte skat i marken, for hvis skyld et menneske med glæde går hen og sælger alt, hvad han har.\nDyr er den, fordi den kalder til efterfølgelse - nåde er den, fordi den kalder til Jesu Kristi efterfølgelse.\nDyr er den, fordi den koster mennesket livet - nåde er den, fordi den derved skænker ham livet;\nDyr er den, fordi den fordømmer synden - nåde er den, fordi den retfærdiggør synderen.\nDyr er nåden fremfor alt, fordi den har været dyr for Gud, fordi den har kostet Gud hans Søns liv.\nBonhoeffer kom selv til at betale den højeste pris.\nEn forårsmorgen, den 9. april 1945, i koncentrationslejren Flossenburg, blev han hængt af Gestapo for at have haft kendskab til et mislykket attentat på Hitler. Selvom han ikke var med i planlægningen, så samarbejdede han med modstandsbevægelsen og var blevet underrettet om attentatforsøget.\nJo – korset kalder altid til efterfølgelse\nJesu vandring her på jorden kostede ham alt, men den pris han betalte, har også ført til den største forvandling nogensinde i verdenshistorien, og udover de to forudgående vinkler på korsets betydning, som jeg har berørt - den beskrivende betydning og efterfølgelsen - har korset, Jesu kors og hans offer for andre, for os, gennem historien kaldt på personer, som for alvor kom til at gøre en forskel med deres offer.\nRækken er lang af dem, der har bragt et offer for Kristi skyld, for andres skyld, for nationers skyld osv.\nDet kostede bl. a. Luther (Vis billedet) en høj pris at føre kirken ud i en ny og forfriskende nådetid.\nJeg vil slutte med nogle ofre, som har gjort et uudsletteligt indtryk på mig.\nJeg tænker på Operation Market Garden sept 1944, i nærheden af Arnhem i Holland hvor ca. 35,000 luftbårne soldater, med udrustning, i store transportfly efterspændt næsten ligeså mange svæveplaner blev smidt ned over Holland to steder, og hvor en specialfortrop skulle sikre en af de vigtigste broer over Rhinen, så de allierede fra brohovedet i Normandiet tidligere på året (juni 1944) hurtigt kunne komme til Berlin.\nMen noget gik gruelig galt, og i de 9 dage kampen stod om broen mistede næsten 2000 unge mænd fra forskellige lande livet, og de fleste af dem ligger på en meget smuk krigskirkegård i Arnhem.\nJeg har selv været der tre gange og en af gangene med de tre af vores børn.\nSe billederne fra Arnhem\nThe Cross of Sacrifice (Offerets kors)\n245 af disse gravsten bærer inskriptionen “Known Unto God”. Kun kendt af Gud.\nDer er ikke meget, der forvandler så meget, som et offer gør.\nMartin Luther King (Se billede)\nMother Teresa (Se billede)\nEn ukendt mor (Se billede)\nRammen (Se billede) – dig og mig\nSæt dig selv i rammen\nHvor er vi selv i forhold til\nModtagelsen – efterfølgelsen– offeret!\nMuslimernes ramadan har sit udspring i denne faste som havde en selvfølgelig plads hos de kristne da islam opstod i 600_tallet. Forbilledet for fastetiden er Jesu fyrre dage lange kamp i ørkenen, men også Israels fyrre år lange vandring gennem ørkenen. Grunden til at den indledes en onsdag, er at søndagene er fritaget for faste; de er altid »opstandelsesdage«. Og for at seks uger skal blive til fyrre dage, skal der lægges fire dage til.\nFastetiden er også en kamptid, en styrkeprøvetid mellem Guds Rige og Satans Rige, og jeg udgiver, hvad jeg talte over 1. sø. e. faste i Thisted (Missionsforbundet)\nMatt 4,1 11\nSå blev Jesus af Ånden ført ud i ørkenen for at fristes af Djævelen. Og da han havde fastet i fyrre dage og fyrre nætter, led han til sidst sult. Og fristeren kom og sagde til ham: »Hvis du er Guds søn, så sig, at stenene her skal blive til brød.« Men han svarede: »Der står skrevet: ›Mennesket skal ikke leve af brød alene, men af hvert ord, der udgår af Guds mund.« Da tog Djævelen ham med til den hellige by, stillede ham på templets tinde og sagde til ham: »Hvis du er Guds søn, så styrt dig ned. For der står skrevet:\n›Han vil give sine engle befaling, og de skal bære dig på hænder, så du ikke støder din fod på nogen sten.«\nJesus sagde til ham: »Der står også skrevet: ›Du må ikke udæske Herren din Gud.'« Igen tog Djævelen ham med sig, denne gang til et meget højt bjerg, og viste ham alle verdens riger og deres herlighed og sagde til ham: »Alt dette vil jeg give dig, hvis du vil kaste dig ned og tilbede mig.” Da svarede Jesus ham: »Vig bort, Satan! For der står skrevet: 'Du skal tilbede Herren din Gud og tjene ham alene.‹ « Da forlod Djævelen ham, og se, der kom engle og sørgede for ham.\nPrædiken for de voksne!\nEr der nogen, der kender Peter Madsens bog Menneskesønnen?\nI har nu set en skildring af Jesu fristelse i ørkenen.\nHvad lagde ? mærke til?\nVar det ikke, at Satans ansigt og skikkelse ikke var til at skelne fra Jesu ansigt og skikkelse. Man kan dårligt se forskel på dem. (farverne gør dog forskellen)\nPå nogle af tegningerne er Djævelen bare en skygge af Jesus.\nPeter Madsen gi´r så at sige Jesus en menneskelig side, en guddommelig “skyggeside”, om man vil, som fristeren forsøger sig med.\nTankevækkende så tæt sandheden/Jesus og løgnen/Djævelen kan ligge på hinanden.\n1. Jesus får et djævelsk godt tilbud... men det er hælervarer, for Djævelen tilbyder, hvad han ikke selv ejer, men har stjålet fra Gud, men alligevel forsøger han sig med et kontrolleret tilbud til Jesus om:\n- 1. Et godt liv med masser af brød til alle!\n(Se mig – brødkongen over alle brødkonger!)\n- 2. Berømmelse / anseelse\n(Se mig - og mine engle!)\n- 3. Magt.\n(Se, hvad jeg har fået af Djævelen!)\nMen Jesus sætter på en helt speciel måde tingene i relief gennem den måde han tackler Djævelen på og de fristelser, der - fra ham - vælter ind over ham.\nDer stod noget helt specielt på spil i Jesu liv.\nSituationen måtte ikke føre til at Jesus syndede, for så forsvandt frelsens mulighed Jesus - og os - af hænde, for frelsen kunne ikke skaffes til veje, hvis ikke Jesus bevarede sin hellige uskyld, sin renhed, og her vidste Djævelen ganske udmærket, hvordan han skulle sætte ind overfor Jesus, og udnytte så at sige, at Jesus havde en menneskelig, men alligevel en guddommelig “skyggeside”, som var så umådelig vigtig at bevare ren og intakt, for Jesus var jo ved siden af at være helt og fuldt Gud helt og fuldt menneske, ja Gud selv i guddommelig og menneskelig skikkelse som sønnen, der skulle dele vilkår med mennesker.\nOg lige her - i Jesu menneskelige “skyggeside”, med den svaghed, der lå her, selv for Jesus, var det, at Djævelen troede på og forsøgte sig med sit ambitiøse projekt: at friste Jesus til synd og dermed bringe ham til fald, på samme måde som Adam blev det, for Adam var i samme situation som Jesus.\nAdam vandrede uskyldsren sammen med sin ligeledes uskyldsrene Eva, men med sig havde de begge to denne guddommelige ”skyggeside” med muligheden for at bevare uskylden og muligheden for at bryde uskylden og ”falde i synd”, hvilket de to jo som bekendt gjorde, med en afgrundsdyb konsekvens for os alle, hvorved vi alle er landet det samme forfærdelige sted med synden, djævelen og døden som vore overmægtige og uovervindelige fjender.\nOg hvis det gik Jesus, som det gik Adam, så havde Djævelen vundet for andet gang, i forbindelse med Guds andet forsøg - det guddommelige og nye forsøg på at få den nye Adam - Jesus - helskindet gennem livet og opgaven og derved kunne skænke den evige forløsende sejr til os alle, til enhver som tror og tager imod.\nMen tabte den nye Adam, så havde Djævelen sejret - så var Djævelen gået ud af ørkenen som sejrherre, og vi havde været uden en frelser, uden frelsen.\nOg netop derfor går Djævelen så listig til værks med de tre fristende tilbud på områder, hvor Jesus netop er umådelige powerful.\n1. Som den evige og guddommelige havde Jesus ikke kendt til at mangle noget.\n2. Han kendte alle englene og de var hans tjenere, og de elskede ham og tilbad ham.\n3. Han besad al magt og havde været med til at skabe alting ud af ingenting.\nMen men det var “mens han var i guddomsskikkelse, at han var Gud lig” (Fil 2) og havde alt dette, men det var ikke hans situation i ørkenen.\nIgen, hvor mærkelig det end lyder, så var det der, hvor Jesus ellers virkelig var stærk, at Djævelen og fristelsen kunne anrette de største angreb, fordi han netop havde gi´et afkald på sin guddommelighed og villigt fremtrådte som et “rigtigt” menneske, og som et “rigtigt” menneske, som den ”nye” Adam, og som det lydefri menneske, var det, at Jesus skulle vinde, og det var derfor her Djævelen øjnede en mulighed for at friste Jesus til fald, ved at pege på det helt naturlige, at Gud virkelig undte Jesus mad, beskyttelse og indflydelse.\nMen det var løgn, at han selv skulle skaffe sig det.\n1. Gud undte Jesus noget at spise - ja - men Jesus skulle ikke trylle maden frem! Han skulle bede Gud give ham det daglige brød og tillidsfuldt vente på at få det.\n2. Gud undte Jesus beskyttelse - ja - men Jesus skulle ikke udfordre Gud ved at udsætte sig selv for fare!\n3. Gud undte Jesus indflydelse - ja - men Jesus skulle ikke få indflydelsen og magten i verden af Djævelen, men af Gud, der ville og skulle give ham magten.\nDet var egoistisk magt for alle pengene, Jesus bliver tilbudt:\n- egoistisk magt til at gøre sten til brød\n- egoistisk magt til at styrte sig selv ned fra en klippe uden at få en skramme\n- egoistisk magt over alle verdens riger og deres herlighed, og dermed ville han falde - for egoisme er synd.\n2. Vi må forholde os til vores egen “skyggeside”.\nI kan godt forestille jer, at mit bud skal være dette, at de største, alvorligste og vigtigste fristelser ofte opstår der, hvor vi er stærkest.\nIrene spurgte mig på et tidspunkt, hvad jeg anså for at være stedet for mine største fristelser.\nJeg tænkte lidt over det og svarede, at fristelserne sikkert lige præcis ville blive sat ind der, hvor jeg oplevede mig selv stærkest og havde mine “kernekompetencer”\n- 1. min tjeneste som ordets forkynder\n- 2. min forvaltning af forskellige nådegaver,\nOg at det vil være her, jeg vil være mest sårbar og hvor fristelserne let kan føre mig et sted hen, hvor jeg kommer til at volde andre skade med feks. en afstumpet, svag, dårlig og mangelfuld forkyndelse af Guds råd, kraft og nåde.\nDet ville kunne volde skade i mange cirkler, og måske især, hvis jeg i min forkyndelse gik efter at blive en populær forkynder.\nEller hvis jeg brugte min profetiske gave ud fra egoistiske motiver, til at hævde mig selv - ved måske at fristes til at profetere falsk over personer - ved at bede “falske” forbønner - forkynde falske “profetiske” ord.\nDerved kunne nogle bringes til fald, andre vanrøgtes, og jeg svigte mit kald og min tjeneste(r).\nHvis Djævelen kunne få skovlen under mig der, så vil han klappe i sine store blodbestænkte hænder og klappe sig på lårene og skogregrine, så det gi´r genlyd i Helvede.\n(Parentes : I den proces med at vælte os, hvor vi er stærkest, viger han bestemt ikke tilbage for at finde de svage punkter og områder hos os – hvad det så end er: spiritus, kvinder, mænd, biler, magt, penge, sex, berømmelse, aviser, film, arbejde, ejendom, position osv.)\nListen er lang over værktøjer, som Djævelen har brugt til at få ledere og alm kristne i “fedtefadet”, og listen er desværre også ret lang over personer, hvis historie medførte en masse menneskelige omkostninger såsom skilsmisse, utroværdighed i liv og tjeneste m.m.\nOg se det ville være forfærdeligt om det skulle ske.\nDet ved Djævelen, og for enhver pris vil han gerne nå dertil, at jeg selv skades og andre skades.\nSå – igen - det er hvor jeg, så at sige, er stærk, at Djævelen er på vagt og vil lægge sine snarer ud på sine mangfoldige og avancerede måder.\nSå længe vi lever her, må vi kæmpe en kamp mellem det gode og det onde - inde i os. Den hører aldrig op.\nVores opgave er da, at tage kampen op i os og omkring os, og ikke søge de åndelige hælervarer - men at frasige os vores egne rettigheder - vores egen lyst til tom ære og banal magt for egen vindings skyld, og bøje os for ham og tage imod hans nåde og hans vej.\nTænk lidt over hvor du selv er stærk.\nHvordan oplever du, at fristelserne sætter ind overfor de “stærke” områder i dit liv?


Omskæringen dæmper sexlysten | Kristeligt Dagblad\nDebat 07.07.16 Kl. 00:00\nDet er urimeligt, at det fortsat er tabu at tale om, at man med omskæringen fratager drengen en stor del af den seksuelle nydelse ved samlejet, skriver journalist og forfatter Kjeld Koplev\nDrengeomskæringen skete oprindeligt slet ikke af religiøse grunde, men, som hos pigerne, alene af seksuelle. Der er derfor ingen grund til religiøst at hæge om omskæringsritualet, skriver Kjeld Koplev. Foto: vadymvdrobot - Fotolia.\nDet faktum, at omskæringen dæmper sexlysten og den seksuelle formåen, bliver for det meste negligeret. Der tales heller ikke om de omskårne drenges forringede formåen og lyst ved onani. Måske fordi det er pinligt at debattere offentligt.\nDet er vigtigt at tale om drengenes rettigheder til eget legeme, og det er virkningsfuldt at beskrive det urimelige i, at man bortopererer en sund del af en drengs legeme. Men det er urimeligt, at det fortsat er tabu at tale om, at man med omskæringen fratager drengen en stor del af den seksuelle nydelse ved samlejet – og ikke mindst vanskeliggør hans muligheder for onani.\nVed omskæringen fjerner man forhuden – den del af penis, der er fuld af nerver og lystcentre. Ved omskæringen lægges penishovedet blot, og i løbet af kort tid ”hærdes” det ved hele tiden at gnides mod drengens undertøj, så det bliver stadig mindre følsomt. På samme måde som man får hård hud på tæer og hæle, hvis man i længere tid går barfodet.\nDet er omkring det seksuelle, at tampen for alvor brænder, og der er stærke paralleller til den forbudte pigeomskæring. Her fjerner man klitoris hos de små piger, for at de aldrig skal opnå nogen seksuel lystfølelse.\nDrengeomskæringen skete oprindeligt slet ikke af religiøse grunde, men, som hos pigerne, alene af seksuelle. Der er derfor ingen grund til religiøst at hæge om omskæringsritualet.\nLad os fortsætte og forstærke kampen mod omskæring og lemlæstelse af drengebørn – og holde det seksuelle aspekt for øje.\nKjeld Koplev, journalist og forfatter, Rude Vang 102, Holte


Felterne SPI - Project\nI feltet SPI (planoverholdelse) vises forholdet mellem BCWP og BCWS (budgetterede omkostninger for udført arbejde og budgetterede omkostninger for planlagt arbejde). SPI bruges ofte til at beregne projektets slutdato. I den tidsfaseinddelte udgave af dette felt vises værdier fordelt over en periode.\nDer findes flere kategorier af felterne SPI.\nHvordan beregnes det SPI beregnes på følgende måde i Project:\nAnvendelsesmuligheder Føj feltet SPI til en opgavevisning for at få vist eller filtrere efter forholdet mellem udført og planlagt arbejde. Det gør det nemmere for dig at se, hvor langt du er bagud eller foran med opgaverne i forhold til tidsplanen.\nEksempel Du har en opgave, der er planlagt til at tage fire dage, og det samlede planlagte budget er 1.000 kr. Efter to dage er BCWS (budgetterede omkostninger for planlagt arbejde) 500 kr., men efter to dages faktisk arbejde er 60 % af arbejdet færdigt til en omkostning af 600 kr. SPI er 1,2, hvilket viser, at du er forud for tidsplanen.\nBemærkninger Et SPI-forhold, der er større end 1, angiver, at du er forud for tidsplanen, men et SPI-forhold, der er mindre end 1, angiver, at du er bagud for tidsplanen. Et SPI-forhold på 1,5 betyder, at du kun har brugt 67 % af den planlagte tid til at udføre en del af opgaven i en bestemt periode. Et SPI-forhold på 0,8 betyder, at du har brugt 25 % mere tid end planlagt på opgaven.\nFeltet SPI er som standard tilgængeligt i tabellen Tidsplansymboler for oparbejdet værdi. Åbn dialogboksen Flere tabeller, mens en opgavearkvisning er vist, og anvend tabellen Tidsplansymboler for oparbejdet værdi.\nSPI (tidsfaseinddelt opgavefelt)\nDe tidsfaseinddelte værdier for BCWP og BCWS gør, at de tidsfaseinddelte værdier for SPI er tilgængelige.\nAnvendelsesmuligheder Føj feltet SPI til den tidsfaseinddelte del af visningen Opgaveforbrug, eller opret et filter for forholdet mellem udført og planlagt arbejde. Dermed er det nemmere for dig at se, hvor langt du er bagud eller foran med opgaverne i forhold til planen på baggrund af tidsfaseinddeling.\nEksempel Du har en opgave, der er planlagt til at vare fire dage fra mandag til og med torsdag, med et samlet planlagt budget på 1.000 kr. Efter mandag er BCWS (budgetterede omkostninger ved planlagt arbejde) 250 kr. Det faktiske arbejde for opgaven den pågældende dag er rapporteret som 20 % med en omkostning på 200 kr. Hvis du gennemgår feltet i visningen Opgaveforbrug med tidsskalaen indstillet til dage, kan du se, at SPI for mandag er 0,8 eller 80 %, hvilket betyder, at opgaven er bagud i forhold til tidsplanen. Efter onsdag er mere 90 % af arbejdet imidlertid udført til en omkostning på 900 kr. I visningen Opgaveforbrug kan du se, at SPI nu er 1,2 for både tirsdag og onsdag, hvilket angiver, at du nu er forud for tidsplanen.\nForuden tidsfaseinddelt SPI kan du få vist den samlede SPI for opgaver i arkdelen af visningen Opgaveforbrug. Føj feltet SPI til den aktuelle tabel, eller anvend tabellen Tidsplansymboler for oparbejdet værdi, hvor feltet SPI medtages som standard. Åbn dialogboksen Flere tabeller, mens en opgavearkvisning er vist, og anvend tabellen Tidsplansymboler for oparbejdet værdi.


Pink Splash Outfit - Malsen\nOutfit: taske fra Louis Vuitton, bukser fra Second Female, sweatshirt fra T by Alexander Wang, top fra Black Swan, tørklæde fra Chanel, briller fra Ray-ban\nDet er helt mærkeligt. Engang var jeg virkelig meget farverig og nu har jeg det nærmest sådan, at jeg føler mig overlæsset med farve pga af Ã©t sølle tørklæde. Hmm, tror jeg bliver nødt til at hive farverne tilbage i mine outfits i et lille omfang, sådan at jeg ikke ender som en helt monokrom mus.\nI forhold til farver er jeg ret glad for pink, nude, lyserøde (og lyseblå for den sags skyld) nuancer, så må vist lige støvsuge garderoben og finde de små farvedetaljer frem lidt oftere. Til gengæld er jeg da ikke print-forskrækket (det var jeg også engang … virkelig underligt, som ting kan skifte sådan) og især ikke dyreprint. Elsker mine bukser, som jeg fik i julegave af manden min.\nTasken er jo en af mine yndlings – Mahina L fra Louis Vuitton. Den har været på bloggen en del gange efterhånden og så har jeg denne gang ikke engang vendt den rigtig med spændet ud af, sorry! 😀\nAcneChanelDagensLouis Vuittonmy looksOutfitRay-BanSecond Femalet by Alexander wang\nfebruar 20, 2014 at 10:30\nDet er rigtig skønt med et lille farve splash, så det må endelig ikke afskrække dig.\nOg fint du lige matcher med neglene også 🙂\nFede bukser og fantastisk taske!\nTusind tak 🙂 Nej, jeg må huske det lidt oftere ….\nBukserne er så rare at have på 🙂\nfebruar 20, 2014 at 11:19\nDine bukser er super lækre 🙂 Jeg har det selv på den måde med farver, jeg elsker farver, men hopper selv mest i sort og grå 🙂\nfebruar 24, 2014 at 21:51\nVi må huske farver indimellem.\nfebruar 20, 2014 at 11:42\nIgen spot on… jeg har det helt på samme måde… Farver det er kun på helt særlige dage…\nOg helst bare som en lille klat…\nJeg er igen igen helt vild med sættet… præcis som jeg elsker at gå klædt… Jeg er også vild med at negle og tørklæde matcher…\nSå god stil!!!!\nfebruar 24, 2014 at 21:52\nTusind tak, Ann 🙂 Er så glad for at du bliver inspireret 🙂\nfebruar 20, 2014 at 12:51\nBukserne er ret fede!\nHvordan er pasformen -& benlængden?\nfebruar 24, 2014 at 21:53\nDe skulle ikke være kortere, men jeg har også lange ben (er 181 cm) – ellers er de helt fine i størrelsen. Mine er en L.\nfebruar 20, 2014 at 13:20\nDe bukser er bare så fine, er vild med dem 🙂 Og ja, kender det godt, man kan altså nemt blive farveforskrækket!\nfebruar 20, 2014 at 15:52\nSærligt i de mørke måneder er jeg bestemt heller ikke god til det med farver, men en neglelak alene kan gøre meget og det ved jeg også du er god til at gøre brug af, lige som du har pink på her 🙂\nNeglene kan nemlig sagtens få lidt farve .. det tænker jeg mindre over 🙂 Men det er nu rart også at få et tørklæde eller lignende på en gang imellem 🙂\nfebruar 20, 2014 at 20:15\nskøn taske Malsen, og vild med din leobukser, tager du selv\nbillederne på et stativ eller har du andre til at tage dem?\ner selv rigtig meget til sort, men nu har jeg lige fundet en topskøn\ntaske jeg gerne vil eje, kan ses på bloggen.\nfebruar 24, 2014 at 21:56\nDet er lidt forskelligt .. allerhelst får jeg en til det, men hvis jeg er alene, så bruger jeg stativ (og ser sur ud ha ha) som på de her billeder.\nfebruar 20, 2014 at 22:07\nWauw, leo bukserne er altså vildt lækre 😀\nTusind tak, Daniella 🙂\nmarts 5, 2014 at 22:19\nDet er en af mine absolut yndlingstasker fra LV og det har den været i mange år 🙂\nmarts 14, 2014 at 20:57\nSikke dog en lækker taske – og fede bukser, lige mig 🙂\nTak, Anja 🙂 Kh


Danskerne er ligeglade med Thailand-uro - FINANS\nDanskerne er ligeglade med Thailand-uro\nMilitærkup, undtagelsestilstand og udgangsforbud får ikke danskerne til at droppe Thailand som feriemål.\n07.06.2014 kl. 11:42\nHvert år rejser mellem 150.000 og 170.000 danskere til Thailand for at holde ferie. Det ser der ikke ud til at blive ændret på - på trods af militærkup og uro i landet. For mens Thailand generelt oplever et fald i antallet af udenlandske turister, holder danskerne ikke igen med at booke rejse til det uroplagede land.\n"Vores salg på rutefly til Thailand i øjeblikket er faktisk mere eller mindre identiske med sidste år. Vi har måske mærket et fald på en eller to pct.," siger Stig Elling, der er salgsdirektør i Star Tour og formand for Rejsearrangører i Danmark.\nDen melding kommer på trods af, at antallet af udenlandske turister i Thailand i maj faldt med knap 11 procent i forhold til den samme periode sidste år.\n"Folk er ikke bange for at tage til Thailand, selvom der er militærkup og ballade, for det er vi snart vant til. Det preller af på os. Vi er danskere er hårdhudede, hvad angår den slags ting," siger Stig Elling.\nHan fortæller, at danskerne de senere år er blevet så glade for at rejse til Thailand, at det er det største oversøiske rejsemål.\nHeller ikke hos Spies oplever man, at danskerne er bange for at bestille ferie til Thailand.\n"Vi kan ikke se nogen større ændring, og vi har heller ikke mærket nogen forskel i bookingmønsteret," siger Jan Vendelbo, der er direktør i Spies.\nJan Vendelbo mærker dog, at danskerne er lidt forbeholdne, når de bestiller en rejse til Thailand.\n"Der, hvor vi mærker det, er, at vi får flere spørgsmål til, hvad nu hvis, de ikke kan komme af sted. Det er ikke fordi, folk er bange for at booke, men de skal lige have på plads, hvad der sker, hvis rejsen ikke bliver gennemført," siger han.\nStig Elling mener, at danskerne generelt er velinformerede om, hvad der foregår i Thailand.\nUdgangsforbud har givet udsving\n"Thailand er populær, selvom landet har været igennem det her ballade inde i Bangkok. Folk har fundet ud af, at det er specielle steder inde i Bangkok, det foregår. Og så ved de også godt, at hvis der er noget helt galt, så holder vi os altid helt til Udenrigsministeriets rejsevejledning," siger han.\nBåde hos Spies og Star Tour mener man, at det lille udsving skyldes det udgangsforbund, som i en periode også har været i de populære turistområder.\n"Et udgangsforbud fra kl. 22 om aftenen til 5 om morgenen er ikke er særlig turistvenligt. Men det er jo ophævet igen, så det er positivt. Men det kan godt have givet en mindre effekt," siger Stig Elling.\nSamme antal rejser til vinter\nI øjeblikket er det absolut lavsæson for danskerne at rejse til Thailand i, og frem mod vintersæsonen tror Stig Elling ikke, at danskernes rejselyst vil ændre sig. Han fortæller, at branchen generelt har lige så mange pladser på flyene til Thailand klar i vinteren 2014 som sidste år. Og det kan Jan Vendelbo bekræfte.\n"Ser vi frem mod næste vinter, så har vi solgt det eksakt samme antal rejser på nuværende tidspunkt, som vi havde sidste år," siger han.